TIB.UZ / “Чекишни ташлашнинг осонгина йўли” (28, хотима) - TIB.UZ\n“Чекишни ташлашнинг осонгина йўли” (28, хотима)\nTIB.UZ Чекишни ташлашнинг осонгина йўли “Чекишни ташлашнинг осонгина йўли” (28, хотима)\n39. ЧЕКМАЙДИГАНЛАРГА МАСЛАҲАТ\nБу китобни чекадиган дўстларингиз ва Қариндошларингизга етказинг.\nБундан олдин эса китоб мундарижаси билан танишиб чиқинг ва ўзингизни кашанда одамнинг ўрнига қўйиб кўринг.\nБу китобни кимга беришингиздан қатъи назар, уни ўқишга мажбурламанг. Устига-устак, соғлигини емираётгани ва қанчадан-қанча пулларини шамолга совураётганини айтиб, бошини оғритманг. Бу нарсаларни у сиздан яхшироқ билади. Кашандалар никотинга қарам бўлганлари учунгина чекишади, улар сигарета одамга ҳузур ҳамда қатъият бағишлайди, деб ўзларини ўзлари алдашади. Уларнинг назарида бу ҳаётда сигаретасиз ҳаловат йўқ. Агар кашандани чекишни ташлашга мажбурласангиз, у ўзини қафасдаги шердек ҳис қилади ва янада кўпроқ сигарета чеккиси келади. Эҳтимол, сизга ҳурмати чексиз бўлгани учун ҳузурингизда ўзини тияр, лекин пана-пастқамга яшириниб олганча билганидан қолмаслиги аниқ.\nЯхшиси, масалага бошқача ёндашинг: кашанда танишингизни собиқ кашандалар билан таништиринг. Улардан чекишнинг қанчалар алдамчи тузоқ эканини, лекин чин дилдан истаган одам ундан чиқа олиши мумкинлигини гапириб беришларини илтимос қилинг. Агар ўша танишингизни чекишни ташлай олишига ишонтирсангиз, ўша заҳотиёқ онгида уйғониш бошланади. Унга чекиш билан боғлиқ сафсаталарни бирма-бир ошкор этинг. Ана шундан кейин кашанда мазкур китобни ўз ихтиёри билан ўқишга тайёр бўлади. У қўлига китобни олар экан, ўпка саратони, юрак касалликларини ва чекишнинг бошқа даҳшатли асоратлари ҳақида ўқиш билан банд бўламан, деб ўйламасин. Унга айтингки, бу китобда муаммога тамомила ўзгача ёндашилган, хасталиклар тўғрисида эса жуда кам ёритилган.\nСобиҚ кашандага хумор пайтида, албатта, ёрдам беринг!\nАгар унинг қийналаётганини кўрсангиз, чекишни ташлаш жуда осон-ку, деб, азобларини енгиллаштиришга ҳаракат қилманг. Бунинг ўрнига, у билан фахрланишингизни, чекмай қўйганидан бери ундан ёқимсиз ҳидлар келмаётганини, чиройи очилиб кетганини, нафас олиши анча равонлашганини бот-бот эслатиб туринг. Бу жуда муҳим. Чунки яқинларининг эътибори чекишни ташлашга уринаётган одамнинг кайфиятини анча кўтаради.\nХОТИМА. БУ ШАРМАНДАЛИККА ЧЕК ҚЎЙИНГ\nМенинг фикримча, чекиш жамиятимиздаги энг катта шармандалик, ҳатто, ядро қуроли ҳам бунчалик иснод келтирмайди.\nЭҳтимол, охирги жаҳон уруши пайтида одамлар “сигарета кишига қатъият бағишлайди, ўзига бўлган ишончини орттиради”, деган гапга астойдил ишонишгандир. Лекин бугун бу гапнинг янглиш эканинин ҳамма билади. Атрофимизни тўлдирган сигарета рекламаларида ҳам бундай дейилмайди, албатта. Одатда, бундай рекламаларда тамакининг сифати кўкларга кўтарилади. Ахир ўзингиз ўйлаб кўринг, заҳар ҳақидаги мақтовларга қандай ишониш мумкин?.. Устига-устак, жамиятимизда чекишга нисбатан бағрикенглик кишини ўйлантирмай қўймайди. Биз намунали фуқаролар сифатида токсикомания ва героинга мойилликни қоралаганимиз-қоралаган. Агар бу муаммоларни никотин келтирадиган зарарлар билан солиштирсангиз, орадаги фарқ ер билан осмонча экани аён бўлади: аҳолининг қарийб 60 фоизи никотинга қарам ва улар қанчадан-қанча пулларини ўзларини заҳарлаш учун сарфлайдилар, ҳар куни минглаб одамлар айнан чекиш сабабли ҳаётдан бевақт кўз юмишмоқда. Тамаки компаниялари сигарета қутиларига чекишнинг зарарларини ёзишгани билан, ҳукумат эса чекишга қарши бефойда кампаниялар ўтказгани билан ўзини оқламоқчи бўлади. Кейин эса бу офатда кашандаларнинг айблашгача боришади: “Биз сизни огоҳлантирган эдик, чекиш – сизларнинг танловингиз”. Ваҳоланки, чекувчилар ўз ихтиёрлари билан чекувчи бўлишмаган, балки маккорона қурилган тузоқ қурбонларига айланишган. Агар чекувчиларда чиндан ҳам танлаш имконияти бўлганда эди, ер юзида сигаретага ҳавасманд ўсмирлардан бўлак чекувчи қолмасди.\nЖамиятимизда чекувчиларга нисбатан муносабат ҳақиқатан ҳам аянчли. Героинга ўрганиб қолган одамни мажбурлаб даволашади, сиз эса никотинга ўрганиб қолган гиёҳвандман, деб кўринг-чи! Агар шифокорга мурожаат қилсангиз, “Чекманг, бу сизни ўлдиради”, дейишдан нарига ўтмайди. Ёки таркибида никотин мавжуд бирорта препарат ёзиб беради. Ахир сиз никотиндан қутулмоқчисиз, у эса сизга никотинли препарат тавсия қилади!..\nСиз, ҳатто, сигаретани ўз нархида сотиб ололмайсиз, уч баравар ҳақ тўлашга мажбурсиз. Ҳар йили сигарета нархининг ошиши сизни тобора қийнаб қўймоқда. Худди кашандаларнинг муаммолари камдек!\nНега энди вазият бу тарзда давом этиши керак? Нима учун никотин гиёҳванд модда ва ўлимга сабаб бўлувчи заҳар эканини, стрессни бартараф этиш ўрнига асабларни адои тамом қилишини ҳеч ким баралла айтмаяпти?.. Нима, бизнинг жамиятимизга соғлом ёшлар эмас, чекиш туфайли саломатлигидан мосуво бўлган авлод керакми?..\nУмид қиламанки, яқин келажакда чекиш ҳақидаги барча сафсаталар барҳам топиб, ҳақиқат қарор топади. Сиз мазкур китобни ўқиб тугатган экансиз, ана шу ҳақиқатларни бошқаларга ҳам етказишга ҳаракат қилинг.\nЭнди сиз чекмайдиган бахтли одамсиз. Чекиш устидан қозонган ғалабангиз мустаҳкам бўлишини истасангиз, қуйидаги оддий кўрсатмаларга амал қилинг:\nБу китоб ҳар доим ёнингизда бўлсин.\nЭсингизда бўлсин: сигарета ҳеч қачон сизга ёқмаган, шунинг учун чекишни ташладингиз.\nЧекувчиларга ҳавас қила кўрманг, улар ачинишга лойиқ одамлар.\nҲеч қачон чекишни ташлаш ҳақидаги қарорингизни шубҳа остига олманг. Бу – энг тўғри қарор.\nТаржимон: Аброр Машарипов\n“Чекишни ташлашнинг осонгина йўли” асари муаллифи ҳақида


Китобдан яхши ёр ўлмас… – Сурхон тонги\nБош саҳифа / Адабиёт / Китобдан яхши ёр ўлмас…\nАпрел 20, 2017\tАдабиёт Изоҳ қолдириш 806 Кўрилди\nБугун ижод аҳли учун кенг имкониятлар яратилган. Муҳтарам Президентимизнинг “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғиб қилиш бўйича комиссия тузиш тўғрисида”ги фармони ижроси бўйича вилоятимизда кенг кўламли ишлар амалга оширилмоқда.\nШу мақсадда Термиз туманидаги 5-умумтаълим мактабида ўзининг китоблари, шеър лари ила ўқувчилар қалбидан жой олган истеъдодли шоир Сафар Омон билан адабий учрашув ўтказилди.\nМактаб ҳовлисига ташриф буюрган ижодкорларни ўқувчилар ва ўқитувчилар гуллар билан кутиб олдилар. Мажлислар залидаги учрашувни мактаб директори С. Килдияров очиб китоб ва китобхонлик маданияти ҳақида ўз мулоҳазаларини билдирди. Шундан сўнг, бир гуруҳ ўқувчилар шоир Сафар Омон шеърларини зўр иштиёқ ва маҳорат билан ёд айтиб бердилар.\nЖурналист Сайёра Аллаева сўзга чиқиб, воҳамиздаги бугунги адабий муҳит, шоир Сафар Омоннинг ҳаёт ва ижод йўли ҳақида ўқувчиларга батафсил маълумот берди. Шу билан бирга нотиқ шоир ижоди ҳақида мамлакатимиздаги таниқли шоирлар ва олимлар самимий фикрлар билдириб, илмий мақолалар ва китоблар ёзишганини айтиб ўтди.\nИжодкор 60 йиллик юбилейи олдидан бундай адабий тадбир уюштирган мактаб маъмурияти ва ташкилотчиларга ўз миннатдорчилигини билдирди. Ўзига хос овози ва ижод услубига эга бўлган шоир Сафар Омон болалиги ўтган она қишлоғи, ўқувчилик ва талабалик йилларини, ижод остонасига илк қўйган қадамини завқланиб сўзлади. Айниқса, ўз ижод намуналаридан ўқиб берганида барчанинг сўнгсиз олқишларига сазовор бўлди.\nЎқитувчи ва ўқувчилар ўзларини қизиқтирган саволларга шоирдан жавоб олдилар. Шоир шеърларининг ёзилиш тарихи ҳақида ҳам тўхталиб, қисқа фурсатда барчанинг қалбидан жой олиб улгурди. Ўқувчиларнинг зўр иштиёқ билан тинглаши, кўзларидаги ўт, зукколик билан саволлар беришлари фикримизнинг исботи, десак муболаға бўлмайди.\nМактабдаги адабий тўгарак аъзолари бўлмиш ижодкор ёшларнинг шеърлари тингланиб, шоирнинг керакли маслаҳат ва тавсияларини олдилар.\nМактаб кутубхонаси мудираси Боғдагул Раҳамқулова, ўқитувчилардан Тошпўлат Ҳакимов, Тўлқиной Жумаева, Феруза Темирова, Нодира Умарова, Ҳадича Тўрақулова, Раҳмон Шодиқулов, Барно Поёнова, Гулчеҳра Жумаева, туман халқ таълими бўлими бошлиғи ўринбосари Жасур Халиловлар шоир ижоди ва китобларини самимий эътироф этдилар.\nШундан сўнг, шоир Сафар Омон ўз китобларини мактаб кутубхонасига ҳадя қилди. Ижодкор ёшларни фақат ва фақат яхши ўқишга, вақтни беҳуда ўтказмасдан китобни дўст тутишга ундади. Ўқувчилар ижросидаги ажойиб куй-қўшиқлар эса барчага байрам кайфиятини улашди. Тадбир сўнгида ижодкор ёшлар шоирдан дастхат олишди. Мазкур ижодий кеча ўқувчилар ёдида бир умр муҳрланиб қолиши табиий.\nСевимли шоиримиз Эркин Воҳидов бежизга “Китобдан яхши ёр ўлмас”, деб хитоб қилмаганлар. Ўқув масканларида мана шундай адабий кечалар, китоб ва китобхонликни тарғиб қилувчи тадбирлар ўтказилаверар экан, ёшлар ҳеч қачон ёт таъсирларга тушиб қолмайди. Китобга ва адабиётга меҳри ошиб, келажакда, албатта, юрт корига ярайдиган комил инсонлар бўлиб етишади.\nОлдинги Тажриба етишмаяпти\nКейинги Одатга айланаётган иллатлар


“Булутлар” фильми толиблар ҳукмронлиги йиллари ҳақида ҳикоя қилади\nСаида 19 ноябрь куни Тошкентда Ўзбекистон ва Афғонистон кино усталари томонидан суратга олинган “Булутлар” фильми ижодкорлари матбуот анжумани ўтказди.\nФильм Шимолий Афғонистоннинг “Жайҳунфилм” студияси маҳсулоти бўлиб, унинг муаллифи, режиссёри ва продюссери Сиддиқ Обидийдир. Унинг айтишича, фильмда Афғонистонда “Толибон” ҳаракати вакиллари ҳукмронлик қилган йилларда икки севишган дилнинг бошдан кечирганлари, толибларнинг мамлакат халқи бошига солган кулфатлари ҳақида ҳикоя қилинган.\nС.Обидийнинг таъкидлашича, фильмни суратга олиш жараёнида 15 мингга яқин киши иштирок этган. Умумий саҳналарни тасвирга олишда афғонистонлик ўзбек генерали Абдурашид Дўстум катта кўмак кўрсатган.\nФильм режиссёрининг билдиришича, толиблар даврида халқ бошига тушган машаққатларни журналистлар тўла ёритиб бера олмаган. Фильм ушбу воқеаларни ҳаққоний равишда дунё ҳамжамиятига етказишга хизмат қилади.\nСиддиқ Обидий ушбу киноасарнинг вужудга келишига Ўзтеледариокомпаниясининг 4-канали, “Ўзбекфильм” ижодий жамоаси катта ҳисса қўшганини маълум қилди. Унинг айтишича, икки мамлакат киноусталари келажакда ҳам ҳамкорликда ишлашни мақсад қилган.


Москва Зеленскийнинг референдум ҳақидаги сўзларига изоҳ берди\nПутин Зеленскийнинг референдум ҳақидаги сўзларини юқори баҳолади\n22 Mart 16:35 Ўзбекистон янгиликлари\nКРЕМЛ Песков ПУТИН РЕФЕРЕНДУМ\nРоссия Федерацияси Президентининг матбуот котиби Дмитрий Песков Украинада Россия Федерацияси билан музокараларда муҳокама қилинадиган масалалар бўйича референдум ўтказиш имкониятига изоҳ бериб, бу суверен давлат эканлигини таъкидлади.\n22-март, сешанба куни РосСМИ хабар берди.\n«Украина суверен давлат, у эрда қандайдир ички тартиб-қоидалар бўлиши мумкин ва бўлиши керак. Лекин бундан ташқари, икки делегация ўртасидаги музокаралар босқичида бўлган модда ҳам бор. Айни пайтда уларни ошкора қилиш фақат зарар йетказиши мумкин. Музокаралар жараёни биз хоҳлагандан анча секинроқ ва мазмунли эмас”, деди Песков.\nБайден Россия билан савдо алоқаларини тугатиш ниятида\nУнинг сўзларига кўра, бу «музокаралар олиб бораётган гуруҳлар томонидан муҳокама қилиниши керак бўлган параметрларнинг бутун мажмуаси» билан боғлиқ.\nХАЭА Украина ва Россия армияларини Запорожье АЭС яқинида жанговар ҳаракатлардан тийилишга чақирди\nБолани дистанцион ўқитишга қандай ўтказиш керак


Мадам Тюссо музейидаги Болливуд юлдузларининг аслидан фарқ қилмайдиган мум ҳайкаллари - Daryo\n08:20, 23.04.2020 63630\nМадам Тюссо музейи аслига жуда ўхшаш бўлган машҳур инсонлар экспонатлари билан яхши маълум. Унда сиёсатчи, спортчи, хонанда, актёр ва актрисаларнинг мумдан ясалган ҳайкалларини учратиш мумкин. «Яндекс Дзен» платформаси музейда Болливуд юлдузларидан кимларга ҳайкал қўйилгани ҳақидаги маълумотни ҳавола этади.\nМадам Тюссо музейидан ҳиндлардан биринчи марта Маҳатма Гандининг ҳайкали ўрин олган бўлса, Болливуд юлдузларидан биринчи бўлиб Амитабх Баччанга ҳайкал қўйилган.\nБританиянинг туризм админстрацияси томонидан қайси ҳинд актёри ҳайкалини ўрнатиш борасида ўтказилган сўровномада Амитабх Баччан энг кўп овозга эга бўлган ва 2000 йил 20 декабрида актёр ҳайкали ўрнатилган.\nБолливуд актрисаларидан биринчи бўлиб, Айшвария Райнинг ҳайкали 2004 йилда музейнинг Лондондаги филиалига ўрнатилган. Актрисага атаб нақд иккита ҳайкал ўрнатилган: биринчиси турмушга чиққунига қадар, иккинчиси бўлса оила қурганидан кейин 2012 йилда музейнинг Сан-Франциско филиалига ўрнатилган.\nБолливуд юлдузлари ҳақида гап кетганда Шоҳрух Хон номини тилга олмаслик, унинг ҳайкалини ўрнатмасликнинг иложи йўқ. 2007 йилда биринчи марта ҳайкал ўрнатилган бўлса, кейинчалик актёр ҳайкали Берлин, Сидней, Сингапур ва бошқа филиаллардан ҳам ўрин олган.\n2004 йилда People журнали томонидан тузилган «Дунёнинг энг чиройли эркаклари» рейтингида Салмон Хон 7-ўринга лойиқ топилганидан кейин Мадам Тюссо музейидаги Болливуд юлдузлари ҳайкали яна биттага кўпайди. 2012 йилда актёр ҳайкали музейнинг Нью-Йорк филиалига ҳам ўрнатилган.\nРитик Рошансиз Болливудни тасаввур қилиш мумкинми? Албатта, йўқ! Бунинг исботини яна қайси ҳинд акёри ҳайкалини ўрнатиш борасида ўтказилган сўровномада Ритикка берилган 10 минг овоздан ҳам билиш мумкин. Актёр музейда «Тезлик» фильмидаги ақлли ўғри образида талқин қилинган. Бачкана бўлса ҳам инкор этиб бўлмайдиган факт: Ритикнинг мум ҳайкали энг кўп ўпилган ҳайкаллар ўнталигига киради.\nИжодкорлар ҳаммадан ҳам Карина Капурнинг ҳайкалини ўхшатиш қийин бўлганини таъкидлайди. Музейдан актрисанинг «Биз учрашганимизда» фильмидаги образи ўрин олган бўлиб, кейинчалик 2004 йилда Сингапур филиалига ҳам актриса ҳайкали ўрнатилган.\n2015 йилда Катрина Каифга ҳайкал қўйилган ва мазкур мум ҳайкал устида 20 та рассом ишлаган.\n«Харобадан чиққан миллионер» фильми орқали яхши таниш бўлган Анил Капур образи ҳам музейдан ўрин олган.\nШунингдек, музейда ҳинд гўзаллари Приянка Чопра, Дипика Падуконе, Анушка Шарма, афсонавий актриса Шридеви ва бошқаларнинг ҳайкаллари бор.\nТеррорчи, ўқитувчи ва савдойи... Амирхон фильмлари бўйича тест\n16:55, 16.09.2021 61711\n09:52, 17.09.2021 59709


Ўзбекистонда пенсия ёшини оширишдан бошқа илож йўқлиги айтилди\n26 феврал 2021, Тошкент вақти: 12:44\nЎзбекистонда пенсия ёшини оширишдан бошқа илож йўқ (www.daryo.uz, 29 январь). Бу ҳақда ҳукуматдаги манба маълум қилган. Қайд этилишича, эркакларга 62, аёлларга 58 ёшни пенсияга чиқиш даври этиб белгилаш кўзда тутилмоқда. Аммо ўзгариш барчага бирдан татбиқ этилмайди. У босқичма-босқич, аҳолининг ижтимоий ҳимоясини ўйлаб, тадрижий амалга оширилади.


Фарзанд тарбиясидаги уч услуб - Hidoyat.uz\nАсосий саҳифа Мақолалар Фарзанд тарбиясидаги уч услуб\nЧоп этилди Iyun 28, 2019 Фарзанд тарбиясидаги уч услубda fikr bildirishni o'chirish\nЁвуз ниятли кимсалар ғаразли мақсадлари йўлида ва халқнинг ўзлигини емириш учун турли усуллардан фойдаланади. Улардан бири жамиятда ахлоқий бузуқликни ёйишдир. Бу йўлда ғаламислар турли воситалар, жумладан, ахлоқсиз, фаҳшни тарғиб этувчи кино, томоша, журнал, газета, либос ва суратлардан фойдаланади.\nШу ўринда айрим манфур кимсаларнинг кирдикорларидан, жамиятнинг ахлоқини бузишда қўллайдиган ғояларидан намуналар келтириб ўтамиз.\n– Ҳар нарса инсон учун, жинсий хоҳиш ва шаҳват йўлида ўзига эрк бериш керак, деган бузуқ фикрни илгари суради;\n– Дин йўқ нарса, деб илоҳий ақида ва эзгу таълимотларга зид ғояларни пайдо қилади;\n– Беҳуда иш ва инсон лаззатланишига олиб борувчи ҳамма нарса мубоҳ, деган хато фикрни тарғиб қилади;\n– Ҳар жойда ахлоқни бузиш учун аёллардан фойдаланиш лозим, дея аёл зотини таҳқирлайди.\n– Қадаҳ ва ҳаёсиз аёл мусулмон умматини бузишда мингта замбарак тўпидан кучли. Мусулмон умматини шаҳватларга берилиш денгизига ғарқ қилиш керак.\nМиссионерлар анжуманида Алқайс Зуймар исмли кимса бундай деган: “Сизлар мусулмон мамлакатларида Яратганга итоат этмайдиган ёшларни етиштирдинглар. Энди улар муҳим ишларга эътибор бермайди, роҳатланиш ва дангасаликни яхши кўради. Шаҳватдан бошқа нарсага ғам чекмайди, ўқиса ҳам, дунё тўпласа ҳам, шаҳват учун қилади. Агар юқори мансабни эгалласа, шаҳват йўлида хизмат қилади. Нафс йўлида ҳар нарсани сарф этади”. Шунингдек, у: “Дин ва ёшларни бузишда ахлоқсиз қисса, томоша, ҳаёсиз газета, журнал ва худосизликка етакловчи китоблардан фойдаланиш лозим” деган ғаюр, бузғунчи фикрни билдиради.\nҒаламис кимсаларнинг мазкур гапларидан маълум бўладики, улар жамиятни бузиш ва таназ- зулга олиб келишда ичкилик, ахлоқий бузуқлик, ҳаёсиз томоша, журнал, газета, эшиттириш ва китоблар каби нарсалардан фойдаланади. Афсус, бундай разил ва қабиҳ йўлларга айрим ғўр ёшлар эргашиб қоляпти. Айрим йигит-қизлар нафс ортидан юраётгани, ҳаёсизликка кўр-кўрона тақлид қилаётгани кўзга ташланмоқда.\nМанфур кимсалар софдил, содда кишиларни, хусусан, ғўр ёшларни адаштиришга уринади. Улар бу йўлда ўта нозик услуб қўллайди. Шу боис ота- она фарзандини мусаффо динимиз ва миллий қадриятларимизнинг эзгу таълимотлари асосида тарбиялаши, айрим кимсаларнинг макру ҳийлаларига учиб қолишдан сақлаши, бундай йўлдан ўз вақтида қайтариши лозим.\nБаъзи ёшлар кўнгил истагини қондираман деб, бузуқлик ортидан юриши билан нобакор кишилар уларни ёвуз ниятининг итоаткор қулига айлантириб олиши мумкин. Бундай аянчли оқибатни фарзанд онгига сингдириш бугунги куннинг жуда муҳим вазифаларидан биридир.\nАхлоқсизлик, бузуқлик, ичкилик, чекишга ружу қўйиш ва нафсга қуллик оқибатида пайдо бўладиган касалликлардан фарзандни доим огоҳ этиш керак. Бунинг учун нафсга эрк бериш ва бузуқлик оқибатида келиб чиқадиган аянчли ҳолатларни тўғри тушунтириш мақсадга мувофиқ. Табиийки, ўз танасига етадиган озор, саломатлигидан айрилиш қўрқуви фарзандни бу хатарли йўллардан қайтаради.\nЖинсий йўллар орқали юқувчи инфекциялар жуда хавфли касалликларга дучор этади. Улар бемор танасида ҳам, жамият учун ҳам оғир асоратлар қолдиради. Энг олдин эркак ва аёллар репродуктив саломатлигига салбий таъсир кўрсатади, болаларда оғир туғма касалликларга сабаб бўлади, бемор ички аъзоларининг оғир жароҳатларига олиб келади. Улар асосан жинсий йўл орқали тўғридан-тўғри юқади.\nИжтимоий текширувлар шуни кўрсатдики, аксарият 14–16 ёшдаги ўсмирлар учун ушбу касалликлар ҳақидаги маълумотлар билан танишув долзарб бўлиб кўринади. Аммо болаларни ушбу маълумотлар келажакда уларга фойдали бўлишига ишонтириш лозим. Зеро, бу саломатликни, баъзи ҳолларда эса, ҳаётни сақлашга ёрдам беради, жисмоний ва маънавий изтиробларнинг олдини олади, шахс саломатлигини таъминлаш йўлида тўғри қарор қилишига ёрдам беради. Ҳозирги вақтда жинсий йўл орқали юқувчи касалликларнинг 20 дан зиёд қўзғатувчиси маълум. Шунинг учун фаҳш ишлар орқали юқадиган хавфли касалликларни баён қиламиз:\n– хламидиоз – жинсий йўллар орқали юқувчи энг кўп тарқалган касалликлардан бири. Ҳужайра ичи паразитини хламидийлар келтириб чиқаради. Хламидиоз, аниқроғи, урогенетал (сийдик-жинсий) хламидиоз венерик касалликлардан саналади. Бу юқумли инфекцион касаллик бўлиб, унда хламидийлар одамнинг жинсий аъзолари ва сийдик йўлларини жароҳатлайди;\n– гонорея (сўзак) – кўҳна юқумли касаллик бўлиб, у жуда қадимдан маълум. У ҳақида маълумотлар эрамиздан уч ярим минг йил аввалги Миср табобатининг қадимий тарихий ёдгорлиги “Эберс Папируси”да учрайди. Бу касаллик тарқалиши бўйича хламидиоздан кейинги ўринда туради. Гонорея ҳақида адабиётларда қайта-қайта ёритилса ҳам, лекин унга нисбатан асосланмаган бепарво муносабат ҳамон сақланиб қолмоқда. Сўзак касаллиги, асосан, зино орқали юқади. Бачадон ва тухумдон ўткир ёки сурункали шамоллашига сабаб бўлади. Бепуштлик ва бўғимларнинг шамоллашига олиб боради. Туғиладиган болага салбий таъсир этади, унинг кўзларида шамоллаш пайдо қилиб, оқибатда кўр бўлишга олиб келади;\n– сифилис (заҳм) – бу сурункали венерик касаллик бўлиб, тери, шиллиқ қаватлар, ички аъзолар, суяк ва асаб тизимини жароҳатлайди. Бу туғма ёки орттирилган умумий юқумли касаллик бўлиб, даволанмаган беморларда узоқ йиллар давом этади, қўзиш даврлари, яширин даврлари алмашиниб туради. Бу Оврупа мамлакатларида зино орқали тарқалгани учун “Оврупа касаллиги” деб ҳам аталади;\n– трихомониоз – етарлича кенг тарқалган касаллик. Унинг қўзғатувчиси трихомонада бир ҳужайрали зараркунанда бўлиб, эркаклар ва аёлларни касаллантиради;\n– герпес – вирусли юқумли касалликлардан бўлиб, такрорий кечиши, тери ва шиллиқ қаватларда тошмалар тошиши, марказий ва периферик асаб тизими, кўзни зарарлаши билан фарқланади. Булар вақтида аниқланиб даволанмаса, бепуштлик, ҳомиланинг тушиб қолиши ёки ривожланмаслиги, бачадон саратони (раки), кўрлик, юрак хасталиклари, руҳий касалликлар ва бўғимларнинг шикастланиши каби жиддий оқибатларга олиб келади.\nЖинсий яралар касаллиги зино – ҳаром жинсий алоқа билан юқадиган касаллик. У шиллиқ тўқималарнинг шамоллашига сабаб бўлади. Сурункали йирингли яра, чипқон, сийдик йўллари шамоллаши ва айрим аъзоларнинг шишиб кетишига олиб келади.\nЖинсий аъзоларнинг эрта етилиш касаллиги шаҳватни ўз вақтидан олдин ва шаҳват безлари етилмасдан қўзғатиш сабабли ўсмирларда пайдо бўлади. У тана хунуклашувига ва ҳатто руҳий хасталикка ҳам олиб келади.\nЖинсий ҳавас касаллиги. Бу касалликка дучор бўлган киши кўп вақтини фаҳшни хаёл қилиш билан ўтказади. Бунга мубтало бўлган кишининг ақли пасаяди, хотираси суст бўлади, ғафлатга ботади, эътибори заифлашади. У худди хафа ва қийналгандек кўринади. Бу дард ҳатто руҳий касаллик келтириб чиқаради.\n– одам савдоси, хусусан, аёлларни сотиш, фоҳишалик билан шуғулланиш;\nТарихда бир давлат раҳбари афсус билан бундай деган: “Мамлакатнинг келажаги хатарда. Чунки кўп ёшлар ахлоқсиз, шаҳват гирдобига шўнғиган, масъулиятни ҳис қилишмайди. Ҳар етти ўсмирдан олтитаси ахлоқий бузуқ, шаҳват уларни домига тортиб, жисман ва руҳан заифлаштирган”.\nАйрим ёвуз кишилар хориж мамлакатларидаги бузуқлик тўлқинларини обод ва фаровон юртимиз томон ҳаракатлантиришга уринмоқда. Тижорат ёки ишга жойлаштириш мақсадида ёшларни алдов йўли билан хорижга сотиб юбориш, яъни одам савдоси каби пасткашлик билан шуғулланадиганлар учраб турибди. Бундай бузғунчиликлар юртимизнинг бугуни ва ёруғ келажагини кўролмайдиган халқимиз душманларининг ишидир.\nФарзанд туғилишидан то уйланиш ёшигача бўлган даврда олиб бориладиган барча тарбиявий босқичларни бевосита узвий боғлаш керак.\nБиринчи, тарбиянинг эътиқодий қисми. Дастлаб, фарзанд ёшлигида эътиқодий тарбия назорат қилиниб, болага Аллоҳдан қўрқиш, буйруқларини бажариш, қайтариқларидан сақланиш ҳамда Яратганга ибодат қилиш ўргатилади.\nИккинчи, тарбиянинг одоб қисми. Фарзандга ҳар доим Пайғамбаримиз (соллаллоҳу алайҳи ва саллам) муборак сийратлари ва улуғларнинг насиҳатлари ўргaтилиб, гўзал хулқлар ҳақида сабоқ берилади. Шу жараёнда ҳадис ва ҳикматларни ўргатиб, уларга амал қилиш уқтирилади. Шунингдек, саҳобалар, тобеинлар, муҳаддислар ва барча улуғ зотлар ҳаёти, мунаввар ахлоқларидан ибрат олиш ўргатилади.\nУчинчи, тарбиянинг илмий қисми. Тарбиянинг асосий жиҳатларидан бири фарзандга илм ўргатадиган устознинг олим ва солиҳ бўлишидир. Ўз ўрнида устозни ҳурмат қилиш ҳам илмнинг тез сингишига сабаб бўлади. Шунинг баробарида фарзанднинг муносиб дўст танлаши ҳам муҳим. Дўст илмга чанқоқ бўлса, иккиси илм йўлидаги машаққатларни бирга енгади.\nТарбиянинг уч қисми баён қилинди. Бундан ташқари бўлган барча жараёнларни ҳам бир-бирига боғлаб, тўлдириб сингдириб борилса, мақсад ҳосил бўлади. Фарзандда жаҳолатни мағлуб эта оладиган маърифат пайдо бўлади. У ҳақиқий комил инсонга айланиб, турли ҳийлаларга алданмайди. Бузуқликларга қарши нафрат ҳисси пайдо бўлади.\nФарзандда ушбу сифат ва фазилатлар уйғунлашиб, мунаввар нур таратаётган ҳилол сингари, ўз ёғдуси ва тафтини сочаётган қуёш мисоли жамиятга фойдали инсон бўлиб вояга етади.\nКим бир қарич ерни зулм билан эгалласа…


Қашқадарёда захираси 5,6 млрд куб метр бўлган янги кон ... - UzNews.uz\n24 марта, 08:47 230 0\nҚашқадарёда захираси 5,6 млрд куб метр бўлган янги кон очилди\nТабиий газнинг дастлабки эркин кунлик дебити 200 минг куб метрни ташкил қилмоқда.\nФото: Ўзбекнефтгаз АЖ\n“Ўзбекнефтгаз” АЖ Матбуот хизмати хабарига кўра, Қашқадарё вилоятининг Муборак тумани ҳудудида олиб борилган геологик тадқиқотлар ва излов-қидирув ишлари натижасида, табиий газ ресурси 5 млрд 632 млн куб метрдан зиёд бўлган янги кон очилди.\nМуборак тумани ҳудудида олиб борилаётган геология-қидирув ишлари доирасида “Ижобат” майдонида 2021 йилнинг 20 январида янги излов қудуғини бурғилаш ишлари бошланган эди.\nҚайд этилишича, “Ижобат-1” қудуғи 2021 метр чуқурликкача бурғиланди ва ушбу жараёнда маҳсулдор қатламнинг 2021–1708 метр чуқурлик оралиғидан саноат миқёсидаги табиий газ оқими олина бошланди. Қудуқдан олинган табиий газнинг дастлабки эркин кунлик дебити 200 минг куб метрни ташкил қилмоқда.\nЯқин вақт ичида “Ижобат-1” қудуғида маҳсулдор қатламнинг босими, ҳарорати ва кон-геологик параметрларини аниқлаш ҳамда унинг саноат миқёсида қазиб чиқариш қувватини аниқлаш мақсадида геологик тадқиқот ишлари олиб борилади.\n“Ижобат” майдонининг ўлчами 10,5 кв. км.ни ташкил этиб, табиий газ ресурси 5 млрд 632 млн куб метр ва конденсат ресурси 248 минг тоннани ташкил этади.\n21 апреля, 12:57 1127 0\n20 апреля, 13:13 684 0


ЎЗБЕКИСТОН БУЮК АЛЛОМАЛАР ЮРТИ — Zamaxshariy.uz\n14 сентября, 2018 admin Без рубрики\nяъни: “…Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур. Аллоҳ қилаётган (барча яхши ва ёмон) амалларингиздан хабардордир”, — деб башорат беради.\nАбу Умома (рз.)дан ривоят этилади. У зот айтадилар: “Расулуллоҳ (с.а.в.) ҳузурларида бири обид ва бири олим бўлган икки киши зикр этилди. Шунда Расулуллоҳ (с.а.в.): “Олим кишининг обидга нисбатан фазли менинг ораларингиздаги энг қуйи табақа вакилига нисбатан фазлим кабидир”, — деб марҳамат этдилар. Сўнг яна у зот (а.с.): “Дарҳақиқат, Аллоҳ, Унинг малоикалари, осмон ва ер аҳллари, ҳатто инидаги чумоли ва ниҳоят денгиздаги балиқлар ҳам одамларга яхшилик ўргатувчи олимларга мағфират сўраб дуо қилишади”, — дедилар”. Бу ҳадисни ҳамюртимиз Имом Термизий ҳам ривоят этганлар.\nPrevious Post:ТИНЧЛИК ВА ОСУДАЛИК БОР ЖОЙДА ТАРАҚҚИЁТ БЎЛАДИ


Давлат дастурида солиқ соҳаси бўйича 7та таклиф илгари сурилди\n17:12 / 18.01.2021\nДавлат дастурида солиқ ислоҳотларини амалиётга самарали жорий этиш, солиқ маъмуриятчилигини шаффоф йўлга қўйиш, солиқ юкини камайтириш ва соддалаштириш, шу асосда ишлаб чиқаришни ва солиққа тортиладиган базани кенгайтириш мақсадида 7та таклиф илгари сурилган.\n1. Солиқ маъмуриятчилигини такомиллаштириш.\nЖорий йил давомида Давлат солиқ қўмитаси ҳамда Молия вазирлиги томонидан электрон ҳисобварақ-фактураларнинг тўлиқ жорий этилишини таъминлаш, шунингдек, рақамли маркировкани жорий этиш кутилмоқда. Шунингдек, товар-моддий захираларни ва товарларни (ишларни, хизматларни) етказиб бериш учун электрон шартномалар (ишончномалар) алмашинувини жорий этиш назарда тутилади.\n2. ДСҚ ахборот тизимлари комплексининг халқаро стандартлар асосида ягона платформасини ишлаб чиқиш.\n2021 йилнинг ноябр ойига қадар, тадбиркорлик субъектлари томонидан мажбуриятларни бажаришни енгиллаштириш ва солиқ маъмуриятчилигини соддалаштириш таклиф этилмоқда. Тегишли ваколатли вазирликлар томонидан солиқ маъмуриятчилигини автоматлаштиришда фойдаланиладиган ахборот тизимлари комплексининг ягона платформасини яратиш вазифаси бажаралиши керак. Шунингдек, маълумотларни визуализация қилиш тизимларини жорий этиш ҳамда ахборот тизимларини стандартлаштириш назарда тутилади.\n3. Солиқ аудитининг ҳар бир қадамини автомат тарзда қайд этиб борадиган ва унинг ижросини назорат қиладиган тизимларни (Case Management System) (Case Assesment System) яратиш.\n2021 йил ноябрга қадар, солиқ тўловчиларни сегментлаш, хавфлилик даражасидан келиб чиқиб, инсон омилини тўлиқ бартараф этган ҳолда, солиқ назоратини амалга ошириш имкониятини яратиш таклиф этилмоқда.\nБундан ташқари, жамоатчилик назорати остида назорат тадбирларини амалга ошириш ва тадбиркорлик субъектлари фаолиятига ноқонуний аралашиш, коррупция ҳолатларининг олдини олиш ҳамда солиқ маъмуриятчилиги шаффофлигини таъминлаш белгиланмоқда.\nШу йили солиқ аудити, камерал ва сайёр солиқ текширувларини “Таҳлика-таҳлил” дастурий маҳсули натижаси бўйича таваккалчилик тоифасидан келиб чиққан ҳолда ҳамда жисмоний ва юридик шахсларнинг қонунбузилиш ҳолатлари тўғрисидаги мурожаатлари асосида қатъий равишда “tekshiruv.soliq.uz” портали орқали амалга ошириш назарда тутилади.\n4. Ўзбекистон Республикасида сотиладиган товарларнинг ягона электрон таснифлагич тизимини ишлаб чиқиш ва онлайн назорат-касса машиналари, электрон ҳисобварақ-фактуралари, маркировкалаш тизимларига интеграциялаш.\nБунда маҳсулотларни ноқонуний олиб кириш, ишлаб чиқариш ва сотиш ҳолатларининг олди олиш; алоҳида турдаги маҳсулотларнинг қонуний айланмасини таъминлаш механизмини тубдан такомиллаштириш; ишлаб чиқариш ҳажмини, омборлардаги қолдиқларни ва маҳсулот реал вақт режимида жўнатилишини назорат қилиш механизмларини жорий этиш; электрон ҳисобварақ-фактураларнинг тўлиқ жорий этилишини таъминлаш, рақамли маркировкалашни жорий этиш; товар-моддий захираларни ва товарларни (ишларни, хизматларни) етказиб бериш учун мажбурий равишда электрон шартномалар (ишончномалар) алмашинувини жорий этиш; товарлар ва хизматлар турлари бўйича ягона таснифлаш тизимини жорий этиш назарда тутилади.\n5. Ер қаъридан фойдаланганлик учун солиқни ҳисоблаш маъмурчилигини такомиллаштириш.\nШу йили Давлат солиқ қўмитаси ҳузуридаги Кадастр агентлигида маркшрейдерлик хизматини ташкил этиш назарда тутилмоқда. Қолаверса, солиқ назорати тадбирлари давомида қазилмалар ҳажмини яшириш (камайтириб кўрсатиш) аниқланган тақдирда, яширилган (камайтириб кўрсатилган) норуда фойдали қазилмалар учун белгиланган амалдаги солиқ ставкасининг икки баравари миқдорини қўллаш амалиёти жорий этилиши мумкин.\nБундан ташқари, норуда фойдали қазилмаларни қазиб олувчидан истеъмолчигача бўлган жараённи мониторинг қилиб борувчи дастурий маҳсулни (тизимни) яратиш; қурилиш корхоналари ва қурилиш материаллари ишлаб чиқарувчи субъектлар томонидан фойдаланилган норуда қазилмалар ҳажми тўғрисидаги маълумотларни солиқ органларига тақдим этиш жорий қилинади.\n6. Тенг рақобат шароитини яратиш ва қўшилган қиймат солиғи тўловчилари ҳуқуқларини кафолатлаш бўйича солиқ маъмуриятчилигини такомиллаштириш.\nДСҚ ва Молия вазирлиги томонидан лойиҳада ҳақиқатан қўшилган қиймат солиғи суммаларини тўлаган ишончли солиқ тўловчиларга тезлаштирилган тартибда солиқ суммасини қайтариш назарда тутилади.\n7. Солиқ хизматларини кўрсатишни янги босқичга чиқариш ва халқаро стандартларга мослаштириш, солиқ органларини “хизмат кўрсатувчи” юқори технологияли ташкилотга трансформация қилишни давом эттириш.\nЛойиҳада тадбиркорлик фаолияти билан шуғулланувчи юридик ҳамда жисмоний шахслар тўғрисида ягона марказлаштирилган ахборот манбайини шакллантириш ҳамда марказий маълумотлар базасида давлат хизматларини кўрсатиш ва давлат органлари ва бошқа ташкилотлар билан идоралараро электрон ҳамкорлик қилиш учун зарур бўлган маълумотлар манбайи бўлган давлат ахборот ресурсини жамлаш назарда тутилади.\nСолиқ тўловчиларга хизмат кўрсатишнинг ягона стандартларини ишлаб чиқиш ва кўрсатиладиган хизмат турларини кенгайтириш ва солиқ органлари ва солиқ тўловчилар ўртасидаги бизнес жараёнларини такомиллаштириш кутилмоқда.\nШунингдек, солиққа оид ҳуқуқбузарликка чора кўришни босқичма-босқич автоматлаштириш орқали соддалаштириш; “солиқ юки калькулятори” ва “Бизнес-навигатор” интерактив хизмат турини яратиш; “Soliq” мобил иловасида ўзини ўзи банд қилган шахслар учун умумреспублика банклараро процессинг маркази (Uzcard) билан ҳамкорликда қўшимча имконият ва хизматлар яратиш вазифалари белгиланган.\nБундан ташқари, ишончли солиқ тўловчиларни ҳимоя қилиш мақсадида “шубҳали” солиқ тўловчилар рўйхати шакллантирилган ҳолда, унга киритилган субъектлар рўйхати доимий янгилаб бориш назарда тутилади.\nМаълумот учун, президент фармон лойиҳасини 10 кун мобайнида жамоатчилик муҳокамасидан ўтказишдан мақсад – жорий йилги Давлат дастурини фуқаролар, халқаро экспертлар, тегишли вазирлик ва идора мутахассислари, бизнес доира ҳамда фуқаролик жамиятининг бошқа институтлари вакилларининг фикр-мулоҳазалари ва таклифларини инобатга олган ҳолда янада такомиллаштиришдан иборат.\n08:38 / 20.04.2022\nЎзбекистонда «Бизнес аёллар» давлат дастури тасдиқланади\n07:31 / 17.12.2021\nДавлат дастурлари шакллантирилишини назорат қилишнинг янги тизими жорий этилади\n11:58 / 13.12.2021\nДавлат дастурлари ижросини назорат қилиш бўйича штаблар тузилади\n21:19 / 07.07.2021


Тонгдан завқ ол — Dilkashradio.com\nАссалому алайкум опа-сингиллар. Тасаввур қилинг. Тонг. Ëқимли, салқин ҳаво димоғингизга урилади. Қуёш уфқдан бош кўтарган. Ҳали ҳамма ёқни қизитиб улгургани йўқ. Қушлар ёқимли овози билан тонгни қаршилайдилар. Худди ўз тилларида Яратувчига ҳамду-сано айтаётгандай. Хўш. Тонгни тасаввур қила олдингизми? Қушларнинг ҳамду-саносига қўшиласизми?. Сиз ҳам ҳар тонг, атрофингиздаги гўзал табиат, янги тонг, яшаш, яхшилик қилиш, Худонинг номини улуғлаш учун берилаётган яна бир тонг учун Худога миннатдорчилик билдирасизми?\nАлбатта, агар ҳар тонг, хушкайфият ва бардам бўлиб уйғонсангиз, Худога шукрона билдириш ёдингиздан чиқмайди. Бироқ ҳар доим ҳам тонгда уйғонишни истайвермаймизда. Агар тонгда уйғонишни истамай, тўшакда чўзилиб ётаверверсангиз, кун давомида бардам, тетик ва яхши кайфиятда бўлолмайсиз. Сиз шундай яхши кайфият билан кунингизни ўтказишингиз учун, сизга бардам ва тетик бўлиш сирларини очаман. Қулоғингизни беринг. Бу сирлар чиндан ҳам сизга ёрдам беради. Чунки буни ўзимда синаб кўрганман.\nБиринчиси, кечаси ётишдан олдин, Яратувчига ўтган кунингиз учун шукрона айтинг. Кейин эса кейинги кунингиз учун ҳам куч, тетиклик ва донолик бериб, вақтида уйғона олишингиз учун ёрдам беришини сўранг. Кейин эса ҳотижам уйқуга кетинг. Тонгда кўзингизни очар экансиз, ётган жойингизда чап бурун тешигини бекитиб, ўнг тешигидан чуқур нафас олинг. Нафасни чап томондан чиқаринг. Агар уч дақиқа шундай нафас олсангиз тонгги ланжликдан асар ҳам қолмайди. Ўнг томондан олинган нафас билан бирга янги кун учун қувват ҳам кирар экан, чап томондан чиқарилган нафас билан уйқунинг кучи чиқиб кетади.\nИккинчи сирни очаман. Уйингизда ҳайвон боқасизми? Кучугингизми, мушугингизми борми? Йўқ, дейсизми? Уйингизда бўлмаса ҳам, кучук ёки мушукларнинг уйқудан туриш ҳолатини кузатинг. Уларга қарасангиз, уйқудан кўзларини очишлари билан, дарҳол оёққа турмайдилар. Аввал аста-секин, тўртта оёқларини ва танасини ҳам чўзиб керишадилар. Сиз ҳам улардан ўрнак олинг. Уйқудан уйғонгач, юқорида айтганимдек қилиб нафас олинг, кейин эса яхшилаб керишинг. Тананинг бир ҳолатдан дарҳол бошқа ҳолатга ўтиши унинг зўриқишига сабаб бўлади. Ўзи шундоқ ҳам кунимиз стрессларга тўла бўлади. Шундай экан, эрта тонгдан яхшилаб керишинг. Кейин эса деразадан янги тонг ва тиниқ осмонни завқ билан томоша қилиб, Яратувчига шукрона айтинг. Тонгги нонуштадан бош тортманг. Кайфиятингиз яхши бўлиши учун нонушта қилишингиз керак. Кейин эса ўз-ўзингизга: «Тура қол. Бугун Худонинг сенга ажойиб режаси бор», — деб айтинг.\nУчинчи сир. Сиз уйқудан уйғониб бўлдингиз лекин, танани ҳаракатга келтириш учун, қулоқларингизни ва кафтингизни уқаланг. Қулоқлар ва кафтларда тананинг биологик фаол нуқталари бор. Ëтган жойингизда қулоқлар ва кафтингизни уқалаш, сизга ёқади. Тетик бўлиш ва кунни бардам, хушкайфиятда ўтказиш учун фақат шу сирларни билиш етарли эмас. Қандай қилиб, бутун кун бардам ва тетик бўлиш учун бизнинг кейинги сирларимизни ҳам билиб олишингиз керак. Бироқ афсуски вақтимиз тугай деб қолди-да. Ҳеч, қиси йўқ, бизнинг кейинги суҳбатимизни албатта тингланг. У сизга тетиклик сирларини очади.\nТанангиз қизишидан чарчадингизми?


Бекободдаги боғча қурилиши уч йилдан буён битмайди. Боғча 2021 йилда фойдаланишга топшириладими? | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nБекободдаги боғча қурилиши уч йилдан буё...\n18:26 / 12 Feb\nТошкент вилояти Бекобод туманидаги боғчалардан бири қурилиши уч йилдан буён битмайди. Бундан ҳаммадан ҳам кўпроқ ушбу боғча жойлашган «Қолғонсир» маҳалласи аҳли жабр кўрмоқда.\n«Маҳалламиздаги эски боғча бузилиб, қайта қурилишга тушганда бизнинг фарзандларимиз ҳам шаҳарлардагидек замонавий боғчада таълим-тарбия олишади дея жудаям севингандик. Бироқ мана уч йилдирки қурилиш ишларининг охири кўринмайди. Боғча ёшидаги ўнлаб болаларимиз янги мактабга ҳам чиқиб кетишди», дейди маҳаллада яшовчилардан бири Kun.uz мухбири билан суҳбатда.\n«Маҳалламизда 1960 киши яшайди. Шундан боғча ёшидаги болалар сони 295 нафарни ташкил этади. Маҳалламизда еттита қишлоқ бўлиб, ҳудудда 31-МТТдан бошқа боғча йўқ. Буям қайта қурилишга тушиб, уч йилдан бери битмаяпти. Раис бўлиб сайланганимда биринчи қавати қуриб битказилганди. Кейин қўлма-қўл бўлиб қайсидир фирмалар иккинчи қаватини ҳам кўтаришди. Ҳозирга келиб ишлар чала ётибди.\nПахта терими вақтида халқимиз қийналди. Болалар қаровсиз қолди. Одамларга пул керак, аммо далага теримга чиқай деса, болаларини кимга қолдиришни билмаганлар бўлди. Маҳалламизда ишлаб чиқариш корхоналари йўқ. Маҳалла аҳлининг асосий даромади деҳқончилик ва чорвачиликдан», дейди «Қолғонсир» МФЙ раиси Ҳайитбой Турдиқулов.\n«Боғча битмаётгани сабабли қанча ёшлар уйда фарзанд тарбияси билан банд бўлиб қолмоқда. Бирор жойга бориб ишлайлик десак, болаларга қарайдиган одам йўқ.\nБоғча ёшидаги икки нафар фарзандим бор. Менга ўхшаб ҳамма маҳалладошларимиз боғчанинг очилишини кутишмоқда. Ўзимиз ҳам ҳашар йўли билан ёрдам қиляпмиз. Ишга тушиши билан кўпчилик боласини боғчага беради», дейди шу маҳаллада яшовчи Нурали Шодмонов.\n«Боғчанинг қурилиши 2018 йилнинг аввалида бошланганди. Биринчи иш бошлаган фирма ишлар декабрнинг охиригача якунланишини айтганди. Кейин қурилиш бошқа бир фирмага берилди. Бироқ уям ишни охиригача етказмаган. Бу орада деворларда ёриқлар пайдо бўлди.\nБолаларимиз катта бўлди. Боғча ёшидаги уч нафар неварамдан каттаси яқинда мактабга боради. Боғча таълим-тарбиясини олмаган бола мактабга ҳеч нарсани билмасдан боради. Қурилиш ишлари чўзилаётганидан боғча ёшидаги болаларимиз азият чекишмоқда», дейди маҳалла фаолларидан яна бири Илҳом Жўраев.\nУшбу маҳалла ҳудудидаги 31-сонли мактабгача таълим ташкилоти 4та эски бинодан иборат бўлган. Ушбу биноларнинг фақат бир қисми ишлаган бўлиб, болалар сони 50 нафарга ҳам бормаган. Боғча газлашмаган бўлиб, фаолиятининг охирги кунига қадар ўтин ёрдамида иситиб келинган. «2018 йилда мактабгача таълим муассасаларини қуриш, реконструкция қилиш ва капитал таъмирлаш манзилли дастури тўғрисида»ги президент қарорига асосан ушбу боғча биноси реконструкцияга тушган.\n31-сонли мактабгача таълим ташкилоти мудираси Дилшода Бобоеванинг айтишича, боғчанинг эски бинолари бузилиб, янгиси қурила бошлангандан буён 2 марта пудратчи алмашган. Шунингдек, у қурилиш жараёнида сифатсиз маҳсулотлар ишлатилганидан шикоят қилмоқда. Дастурга кўра, 2018 йил охирида фойдаланишга топширилиши керак бўлган боғчанинг қурилиши, мана, 2021 йилнинг феврали ўтиб боряптики, ҳалигача битгани йўқ.\n«2018 йилда мактабгача таълим муассасаларини қуриш, реконструкция қилиш ва капитал таъмирлаш манзилли дастурига асосан туман ҳокимининг 2018 йил 29 январдаги 101-сонли қарорига мувофиқ, боғчамиз бузилиб, қайта қурилишга тушди. Бундан жуда хурсанд бўлгандик. Ходимлар, болалар сони кўпаядиган бўлди. Чунки ҳудуддаги ягона боғча бўлганимиз учун аҳолининг мактабгача таълим муассасасига эҳтиёжи юқори бўлиб, жой етишмаганидан маҳалладаги кўплаб оилаларнинг фарзандлари навбатда туришарди.\nҚурилиш ишлари бошланганига уч йил бўляпти ҳамки, фаолиятимизни давом эттира олмаяпмиз. Туман ҳокими ҳам, мактабгача таълим бўлими мудири ҳам, вилоятдаги мутасаддилар ҳам муаммодан хабардор. Бекобод тумани ҳокими туман фаоллари билан боғчамизга келиб, ҳудудни ободонлаштиришга катта ёрдам берди. Қурилишнинг кам-кўстини битириб, боғчани фойдаланишга топширамиз деб турган пайтимизда иккинчи қават деворлари, шифти ва плиталарида пайдо бўлган ёриқ бу иш кечикишига олиб келди. Ҳозир бу ҳолат бўйича экспертиза тайинланган бўлиб, унинг натижасига қараб ишлар давом эттирилиши маълум қилинган», дейди Дилшода Бобоева.\nМудиранинг айтишича, қурилиш жараёнида сифатсиз маҳсулотлар ишлатилган. Жумладан, болалар ювинадиган санузел хоналаридаги кафеллар боғча ҳали фойдаланишга топширилмай туриб кўчиб тушмоқда. Хоналарнинг полига обдон қуритилмаган ёғоч қоқилгани сабабли ёғочларнинг оралари очилиб қолган, қолаверса, полнинг юзаси ўнқир-чўнқир аҳволда.\n«Бу масала бўйича буюртмачи ташкилотга, вилоят мактабгача таълим бошқармасига, вилоят ҳокимлигига хат орқали чиқиб, вазият ҳақида ўз вақтида ахборот берганман. Мурожаатларимдан сўнг ҳар сафар Тошкент вилояти ҳокимлиги «Ягона буюртмачи хизмати» инжиниринг компаниясидан вакиллар келишади, қурувчини чақиришади, фалон муддатда фойдаланишга топшириш бўйича пудратчидан тилхат, кафолат хати олишади-да, қайтиб кетишади.\nЛекин бу текширувлардан ҳеч қандай натижа бўлмаяпти. Пудратчи бизда пул йўқ дейди. Иккита пудратчи айбни бир-бирига ағдаради. Бизга бу гап-сўзлар муҳиммас, боғча керак бизга. Ҳозирги кунда объектнинг эгаси йўқ. Ҳудудга боғча қурилишини назорат қилиши керак бўлган «технадзор» ҳам, объект лойиҳа асосида битяптими-йўқми, шуни кузатиб бориши керак бўлган лойиҳачи ҳам келмайди ҳисоб. Аҳоли боғча қачон битади деб ҳар куни сўрайди. Уларнинг саволларига жавоб беролмай қийналиб кетдим», дейди Дилшода Бобоева.\nЮзага келган тушунарсиз ҳолатдан нафақат маҳаллий аҳоли, балки 31-мактабгача таълим ташкилотида ишлаб келган ишчи-ходимлар ҳам азият чекишмоқда. Суриштирув давомида боғчанинг тарбиячилари ва бошқа ходимлари уч йилдан буён ойлик олишмаётганликларини, азбаройи рўзғор тебратиш учун мажбурликдан турли мавсумий ишлар билан шуғулланиб келишаётганини билдиришди.\nБироқ туман мактабгача таълим бўлими мудири Нилуфар Михлибоева 31-боғчанинг ёнидаги мактабда боғча ёшидаги болалар учун 6та қисқа муддатли гуруҳлар очилгани, икки-уч нафар ишчидан бошқа ходимлар иш билан таъминланганини, ушбу гуруҳларга жалб этилган ходимларга иш ҳақи тўлаб келинаётганини айтмоқда.\n«Боғчанинг қурилиши битавермагач, МТТ олдидаги мактабда 180 ўринли қисқа муддатли 6та гуруҳ очганмиз. Пандемия сабабли ушбу гуруҳлар фаолияти тўхтаб қолди. Лекин уларнинг ойлигини тўладик. Фақат қисқа муддатли гуруҳларда болалар овқатланмагани сабабли хўжалик мудираси, ошпази, қоровуллари, яна икки-уч ишчиси ойликсиз қолиб кетди. Қолган ишчиларини иш билан таъминлаганмиз.\nҚолаверса, пандемия даврида болалар онлайн машғулотлар билан тўлиқ қамраб олинган, қаровсиз қолгани йўқ. Онлайн машғулотларни ўтгани учун тарбиячиларга ҳозиргача ойлик бериб келинмоқда. Жами қанча ишчига қанчадан ойлик берилаётганини билмайман, бу билан шуғулланадиган ходимлар бор. Лекин 31-боғчанинг қисқа муддатли гуруҳларга жалб этилган ходимлари ойлигини олишяпти», дейди Нилуфар Михлибоева.\nБироқ мудира Дилшода Бобоева берган маълумотлар туман мактабгача таълим бўлими мудириникидан бироз фарқ қилди.\n«Боғчамиз бузилгандан кейин Мактабгача таълим вазирлигининг қарорига асосан қисқа муддатли гуруҳлар ташкил этилган. Унга кўра, мактабнинг учта биносида олтита қисқа муддатли гуруҳлар очиб, ҳудуддаги 120 нафар болани 2 сменада қабул қилдим. Бу жараёнга ишчиларимнинг ярми жалб этилди. Пандемия пайтигача ишладик. Ундан кейин машғулотлар онлайн равишда давом эттирилди. Қисқа муддатли гуруҳларда фақат тарбиячи, энага ва ҳамширага иш ҳақи тўланади, у ҳам тўлиқмас.\nКейин анъанавий таълим тиклангач, маъмурият бинони қайтаришни сўради. Чунки мактаблар очилиб, болалар оралиқ масофани сақлаган ҳолда таълим олаётгани учун биз фойдаланиб турган биноларни ҳам олиб қўйишди. Туман молия бўлимига ишчиларимга Меҳнат кодексига мувофиқ компенсация берилишини сўраб хат билан чиққанимда тўлаб бера олишмаслигини, туманда бунинг учун маблағ йўқлигини айтишди. Молия бўлими бошлиғи туманда қурилишга тушган боғчалар жуда кўплиги, шу пайтгача уларнинг ходимларига компенсация тўланмагани, бизга тўлашса, ҳаммага тўлашга тўғри келишини айтиб, қурилиш битгунча сабр қилишни сўради. Ҳозирги кунда қисқа муддатли гуруҳлар фаолияти онлайн шаклда давом эттирилмоқда», дейди 31-МТТ мудираси.\nТуман ҳокимлигининг маълум қилишича, боғчанинг қурилишига тўлалигича Тошкент вилояти ҳокимлиги ҳузуридаги “Ягона буюртмачи хизмати” инжиниринг компанияси масъул. Чунки тендер танловини ўтказган ҳам, пудратчиларни алмаштирган ҳам шу ташкилот.\n«31-МТТни реконструкция қилиш учун давлат бюджетидан 3,3 млрд сўм ажратилган. Тошкент вилояти ҳокимлиги ҳузуридаги “Ягона буюртмачи хизмати” инжиниринг компанияси бу ишларга масъул буюртмачи ташкилот этиб белгиланган. Ушбу ташкилот томонидан “Нуроний бизнес қурилиш” МЧЖ дастлабки пудратчи этиб белгиланган. Тендер танлови туман ҳокимлиги томонидан ўтказилмаган, бу жараёнга умуман аралашмаганмиз. Аммо муаммолар юзага келиши ортидан асосий калтак бизнинг елкамизда синмоқда.\nПудратчи томонидан 2018 йил октябр ойида бинони қуриш ишлари бошланган. Туман ҳокимлиги, буюртмачи ташкилот ва назорат органлари томонидан пудрат ташкилотига иш сифати бўйича тегишли огоҳлантиришлар берилган. Объектдаги қурилиш ишларининг бориши вилоят ҳокимлигининг ишчи гуруҳи томонидан ўрганилганда пудрат ташкилоти иши қониқарсиз деб баҳоланган. Натижада вилоят ҳокимлиги ва буюртмачи ташкилот пудратчини алмаштиришга қарор қилган.\n«Нуроний бизнес қурилиш» МЧЖга буюртмачи томонидан қарийб 1 млрд сўм миқдорида аванс берилган. Пудратчи алмаштирилгандан кейин объектда бор-йўғи 450-460 млн сўмлик қурилиш ишлари амалга оширилгани аниқланади. 500 миллиондан ошиқ пул дастлабки пудратчида қолиб кетган, у ҳалигача қайтариб олинмаган.\nБуюртмачи қурилиш ишларини давом эттиришни «Бекобод пўлат универсал» МЧЖга топширади. Дастлаб қурилиш ишлари яхши кетаётганди, бироқ жараён охирига яқинлашганда буюртмачи ва пудратчи ўртасида маблағ масаласида муаммо юзага келди. Муаммо шундаки, МТТ реконструкцияси томонидан ажратилган 3,3 млрд сўм пудратчиларга бериб бўлинган, дастлабки пудратчида қолиб кетган пул иккинчи пудратчига олиб берилмаган, объект йилдан йилга ўтган бўлса-да, пудратчи ва буюртмачи ўртасида қўшимча келишув шартномаси қилинмаган. Бунинг оқибатида қурилиш ишлари ҳалигача якунига етказилгани йўқ», дейди Бекобод тумани ҳокимлиги мутахассиси Собиржон Эгамбердиев.\nТуман ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Аваз Жумабоевнинг айтишича, боғча 2020 йилнинг 15 декабрида фойдаланишга топширилиши режалаштирилган. Бироқ бинонинг иккинчи қаватидаги пол, деворлар ва шифтда пайдо бўлган ёриқ бу иш ортга сурилишига сабаб бўлган. Ҳоким ўринбосари айни пайтда ушбу ёриқ келтириб чиқариши мумкин бўлган оқибатларини аниқлаш бўйича экспертиза тайинлангани, унинг натижасига кўра қарор қабул қилинишини маълум қилди.\n«Ишлар чўзилавергач, ҳомийлар ва ҳамкор ташкилотлар кўмагида 31-МТТ ҳудуди ободонлаштирилди. Боғча деярли фойдаланишга топширишга тайёрлаб қўйилганди. 2020 йил 15 декабрда очамиз деб турганимизда боғчанинг иккинчи қаватида ёриқлар пайдо бўлгани аниқланди. Шундан сўнг экспертиза тайинланишини сўраб юқори турувчи ташкилотларга мурожаат қилдик.\nМурожаатимизга асосан, Тошкент вилояти архитектура-қурилиш назорати инспекцияси бошлиғи, Тошкент вилояти ҳокимлиги «Ягона буюртмачи хизмати» инжиниринг компанияси раҳбари, вилоят ҳокимлиги қурилиш бошқармаси котибият мудири бошчилигидаги ишчи гуруҳ қурилиш бўлаётган объектга келиб, ҳолатни ўрганди. Боғчани фойдаланишга топшириш масаласида аниқлик киритиш учун экспертиза тайинланди. Экспертлар хулосасини берса, унга асосан қурилиш ишлари давом эттирилади», дейди Аваз Жумабоев.\nТошкент вилояти ҳокимлиги «Ягона буюртмачи хизмати» инжиниринг компанияси директори Отабек Қурбонов айни пайтда бу боғчада юзага келган вазият вилоят прокуратураси томонидан ўрганилаётгани, иш терговда эканини билдирди. Унинг айтишича, боғча бузилиб қайтадан қурилмайди. Ёриқ кенгайиб кетишининг олдини олиш бўйича бошқа ечимлардан фойдаланилади.\n«Ҳозир вилоят прокуратурасида бу ҳолат бўйича тергов жараёни кетяпти. Бироқ тергов ишлари якунланишига қарамасдан ўзимиз ҳам объектнинг лойиҳа-смета ҳужжатларини қайта кўриб чиқиб, янги лойиҳа қилдиряпмиз. Экспертиза хулосаси чиқса, қурилиш ишларини давом эттириш чорасини кўрамиз. Ҳозир объект пойдеворини кучлантириш учун лойиҳа тайёрланмоқда, шу сабабли, қолаверса, объектда ёриқ пайдо бўлгандан кейин қурилиш ишлари тўхтаб турибди. Худо хоҳласа, Наврўзгача, узоғи билан 1 апрелгача боғчани фойдаланишга топшириш ҳаракатини қиляпмиз», дейди Отабек Қурбонов.\nБитта мурожаат бўйича ўтказилган журналистик суриштирув давомида аниқланганлари ҳозирча шулар. Объектга 2020 йилнинг 22 декабр куни борилган бўлса, Отабек Қурбонов билан суҳбатимиздан сўнг экспертиза хулосаси ҳалича тайёр бўлмагани бизни ажаблантирди, очиғи. Қурилиш ишлари боши берк кўчага кириб қолган, ажратилган пуллар сарфлаб бўлинган эса-да, тергов якунини йиллаб кутмасдан нима учун амалдаги қонун ҳужжатларига мувофиқ қўшимча шартнома асосида бошқа пудратчини жалб қилган ҳолда уч йилдан буён битмаётган боғча қурилиши охирига етказиб қўйилмаётгани – масъулларнинг виждонига ҳавола.\nМансабдорларнинг болалар тақдирига бефарқлиги ва хизмат вазифаларига совуққонлиги ортидан уч йилдан буён ишсиз қолаётган ходимлар, таълим ва тарбиядан мосуво бўлаётган болалар кўраётган зарарни баҳолашнинг имкони йўқ аслида. Умид қиламизки, вилоят прокуратураси томонидан ўтказилаётган дастлабки тергов давомида қурилиш ишлари белгиланган муддатда фойдаланишга топширилмагани, қурилиш ишлари ўз вақтида битирилишига масъул бўлган Тошкент вилояти ҳокимлиги «Ягона буюртмачи хизмати» инжиниринг компанияси мутасаддиларининг «дунёни сув босса ўрдакка не ғам» қабилида иш тутаётганига ҳам ҳуқуқий баҳо берилади. Кун тартибидаги савол ҳамон очиқ қолмоқда: 31-мактабгача таълим муассасаси қачон фойдаланишга топширилади? Kun.uz воқеалар ривожини кузатиб боради.\nМирвоҳид Мирраҳимов, тасвирчи ва монтаж устаси


МУҲАББАТ АЁЛНИ АСРАЙДИ, УЛУҒЛАЙДИ - Ўзбекистон овози газетаси\nМУҲАББАТ АЁЛНИ АСРАЙДИ, УЛУҒЛАЙДИ\n— Маҳфузахон билан турмуш қурганимга 43 йил бўлибди. Шу вақт мобайнида бирор марта «сиз» оғзимиз «сан»га бормабди, бир-биридан ширин-шакар фарзандларни тарбиялаб, вояга етказдик. Гулчеҳрахон қизимиз врач, Маликахон иқтисодчи, Сирожиддин муҳандис бўлиб ишлайди, ҳаммаси ўзига тинч.\nВ.Успенский номидaги республикa ихтисослaштирилгaн мусиқa aкaдемик лицейида ўқиётган неварам Иродахон Парижда ўтказилган фортепианочиларнинг халқаро танловида иккинчи ўринни эгаллади. Бу бахт эмасми?\nБиз 8-мартни ҳар доим катта хурсандчиликлар билан байрам қиламиз, ҳовлимиз невараларнинг шодон кулгусига тўлиб кетади. Улардан бири шеър ўқиб берса, бошқаси чизган суратини онажонига тақдим қилади. Буёғи кейин Наврўз байрами, йиғилишиб сумалак пиширишади.\nАёлларни ҳар қанча эъзозласак арзийди. Оиладаги орасталик, болаларни ювиб-тараш, бу орада ишга бориб келиб, яна қозон-ўчоқни бадастур қилиб қўйишни фақат аёлларимиз эплайди. Қаердадир ўқигандим, биргина уй юмушларини бажариш учун аёл киши бир кунда ўн километр йўл босар экан. Бу айтишга осон. Шунинг учун аёлларимиз бахтимизга доимо соғ бўлишсин. Уларга энг яхши совғаларни илинамиз, албатта. Аммо аёл учун энг муҳим совға — меҳр, деб ўйлайман.


Касперский инсониятни жиддий хавфдан огоҳлантирди » Ўзбекистон янгиликлари – Zamin.uz\n01 март 2017, 07:51\n«Касперский лабораторияси» асосчиси ва раҳбари Евгений Касперский Барселонада ўтаётган Mobile World Congress анжумани чоғида замонавий техника, жумладан интернетга уланган автомобиль ва уйларнинг хавфсизлиги билан боғлиқ муаммоларга тўхталиб ўтди, деб ёзмоқда Terabayt сайти.\nЕвгений Касперскийнинг таъкидлашича, сўнгги ойларда «ақлли уй» ва интернет буюмлар тизимларига уюштирилган йирик хуружлар аниқланган. Интернетга уланган ҳар қандай гаджетнинг IP-манзили орқали «ақлли уй»ларнинг ҳолати тўғрисида маълумотларни ўғирлаш, компьютерлар тармоғи бўлган ботнетларга ҳужум уюштириш мумкин.\nҲакерлар нафақат видеокамералар, автомобиль, самолёт компьютерлари, балки бугун оммалашётган «ақлли чироқ»ларни, бундан ҳам жиддийроқ хавфсизлик тизимларини масофадан туриб ишдан чиқаришади ва уларнинг устидан назоратни қўлга олишади. Натижада, улар йирик авария, ёнғин ва бошқа турдаги бахтсиз ҳодисаларни сунъий равишда келтириб чиқаришади. «Касперский лабораторияси» тадқиқтоларидан маълум бўлдики, интернетга уланган деярли барча автомобилларнинг рақамли калитларини тайёрлаш ва тизимларини масофадан бошқариш мумкин.\nҲакерлар 2016 йилда Украина ва Германиядаги йирик электростанцияларни вирус ёрдамида ўчириб қўйишлари билан боғлиқ хуружлар ҳакерларнинг атом станцияларига ҳам уюштириши мумкинлиги, бу эса фожеали техноген ҳалокатларни келтириб чиқаришидан далолат беради.\nЕвгений Касперский ҳакерларнинг хуружини инобатга олган ҳолда, янги кучли платформа яратиш ғоясини илгари сурди. Унинг сўзларига кўра, тўлиқ ҳимояланган тизимни яратиш иложсиз, бироқ замоанвий хуружларга мослаша оладиган турли қурилмалар учун универсаль ҳимоя тизимини яратишнинг имкони бор.\n«Касперский лабораторияси» ҳакерлардан ҳимоя тизимларини ишлаб чиқиш бўйича тажрибали мутахассисларни ишга олади. Касперский ҳар қандай тизимни ишлаб чиқишда, аввало унинг ҳакерлик хуружларига чидамлилигини ҳисобга олиш кераклигини айтди.\nЯна бир қизиқарли далил: Евгений Касперский смартфондан фойдаланмайди. Тадбир бошловчиси ундан фойдаланадиган мобиль алоқа воситасини кўрсатишини сўради. Касперский Sony Ericsson брендидаги эски телефонни қўлига олди. Унинг сўзларига кўра, эски телефондан фойдаланиш унинг учун қулай, бу унга ҳеч қачон панд бермайди. Энг муҳими, у замонавий смартфонлар каби нозик эмас.\nЯнгиликлар » Технология » Касперский инсониятни жиддий хавфдан огоҳлантирди


Ўзбекистон Касаба уюшмалари Федерацияси Кенгаши томонидан анъанавий тарзда ўтказиб келинаётган “Касаба-тур” веломарафони аҳоли саломатлигини мустаҳкамлаш, улар ўртасида соғлом турмуш тарзини тарғиб этиш каби эзгу мақсадларга хизмат қилмоқда.\nОлмалиқ шаҳрида мазкур мусобақанинг Тошкент вилояти босқичи бўлиб ўтди. Унда жойлардаги меҳнат жамоаларида фаолият кўрсатаётган 300 га яқин ҳаваскор велоспортчилар қатнашди.\nТаъкидлаш лозимки, айни пайтда вилоятда аҳоли, айниқса, ёшлар ўртасида мазкур спорт турига бўлган қизиқиш ортиб бораяпти. Бу галги велопойганинг қуйи саралаш босқичларида аввалги йиллардагидан анча кўп — саккиз мингдан ортиқ ҳаваскор иштирок этгани бунинг яққол тасдиғидир.\n— Мазкур спорт тури билан ёшлигимдан шуғулланаман, — дейди Олмалиқ кон-металлургия комбинати ходими Н. Владимиров. — У саломатлик, тетиклик ва руҳий баркамоллик учун кони фойда экан. “Касаба-тур” веломарафони эса мен каби пойга ишқибозлари учун катта эътибор ва рағбат намунасидир. Шу боис бир неча йилдан буён унда фаол қатнашиб келаяпман.\nҚизғин кечган мусобақалар якунида ғолиблар номи эълон қилинди. Шунингдек, “Фахрий пойгачи”, “Энг ёш пойгачи”, “ўалабага бўлган иштиёқи учун” каби бир нечта номинациялар бўйича ҳам совриндорлар аниқланиб, диплом ва эсдалик совғалари билан тақдирланди.\nМазкур рукндаги бошқа мақолалар: « Қизиқарли беллашувлар, кутилмаган натижалар\tСунъий қопламали спорт майдончалари »


Президент Термизда жундор қўй зотларини кўпайтириш бўйича кўрсатма берди | Qalampir.uz\nПрезидент Термизда жундор қўй зотларини кўпайтириш бўйича кўрсатма берди\nЖамият\t02 Июнь 08:31 4317\nЎзбекистон Президенти Шавкат Мирзиёев Сурхондарё вилоятига ташрифи давомида Термиз шаҳридаги “Аfghan bazar carpets” корхонаси фаолияти билан танишди. Бу ҳақда Президент Матбуот хизмати хабар бермоқда.\nМаълумки, Сурхондарёда қўй кўп боқилади. Лекин унинг жуни деярли қайта ишланмайди. Шу боис, Пиллачилик ва қоракўлчиликни ривожлантириш қўмитаси томонидан Афғонистон тажрибаси асосида жундан гилам тўқиш йўлга қўйилмоқда.\nҚайд этилишича, Президент бу лойиҳани маъқуллаб, афғонистонлик ишбилармонлар билан ҳамкорликни кенгайтириш, жундор қўй зотларини кўпайтириш бўйича кўрсатмалар берди.\nШавкат Мирзиёев корхонада ишлаётган хотин-қизлар билан мулоқот қилди.\nХабарга кўра, мажмуада “Silk road tex” корхонаси ҳам ташкил этилади. Унда ипакли мато, ипакли тайёр маҳсулотлар, спорт ва йўл сумкалари ҳамда ипакли гилам ишлаб чиқарилиши режалаштирилган. Йилига 2 миллион долларликдан зиёд экспорт мақсад қилинган.\n25 Октябрь 08:44 26201\n26 Октябрь 19:34 22571\n25 Октябрь 11:11 19575\n25 Октябрь 16:10 19404\n25 Октябрь 23:17 18542


ФВВ икки кун сел келиши мумкинлигидан огоҳлантирди - 10.03.2018, Sputnik Ўзбекистон\nФВВ аҳолидан эҳтиёт чораларни кўришни ҳамда турли нохуш ҳолатлар вужудга келганда ФВВ тезкор рақамига мурожаат қилишни сўрамоқда 10.03.2018, Sputnik Ўзбекистон\n13:31 10.03.2018 (янгиланди: 13:32 10.03.2018)\nФВВ аҳолидан эҳтиёт чораларни кўришни ҳамда турли нохуш ҳолатлар вужудга келганда ФВВ тезкор рақамига мурожаат қилишни сўрамоқда\nТОШКЕНТ, 10 мар — Sputnik. Ўзбекистонда 11 мартдан 13 мартгача сел келиши хавфи мавжуд. Бу ҳақда Ўзбекистон ФВВ Фавқулодда вазиятларда бошқарув маркази хабар қилди.\n"Ўзбекистон Республикасининг тоғ ва тоғолди ҳудудларида 2018 йилнинг 11 март кунидан 13 март кунигача сел келиш хавфи мавжуд", — дейилади хабарда.\nФВВ аҳолидан эҳтиёт чораларни кўришни ҳамда турли нохуш ҳолатлар вужудга келганда ФВВ тезкор рақамига мурожаат қилишни сўрамоқда.\nЭслатиб ўтамиз, 27 февраль куни Бухоро, Самарқанд, Навоий, Тошкент вилоятлари ҳамда Тошкент шаҳрида кузатилган кучли шамол ва ёмғир оқибатида биноларнинг алоҳида қисмларини сув босганди.


Болалар миллий тиббиёт маркази —тиббиётимиз тарихидаги ноёб лойиҳа - Халқ сўзи\n15:41 19 Октябр 2020 Жамият\nҚиймати 130 миллион доллардан зиёд бўлган мазкур тиббиёт маркази Корея Республикаси иқтисодий ривожланиш ва ҳамкорлик фонди (EDCF) иштирокида барпо этилди. Мамлакатимиз раҳбари Шавкат Мирзиёев шу йилнинг 20 май куни қурилиши якунланган миллий марказга ташриф буюриб, тегишли таклиф ва тавсияларини бериб ўтган эди.\nБугун Болалар миллий тиббиёт марказининг расман иш фаолияти бошлангани муносабати билан ўтказилган тадбирда сўзга чиққанлар ушбу тиббиёт марказининг аҳамиятини яна бир бор таъкидладилар. Тадбирда Ўзбекистон Республикаси Бош вазир ўринбосари Беҳзод Мусаев, Соғлиқни сақлаш вазири Алишер Шадманов, Корея Республикасининг Ўзбекистондаги Фавқулодда ва мухтор элчиси Кан Чже Квон ва кореялик меҳмонлар, шунингдек, тиббиёт ходимлари иштирок этди.\nКорея Республикаси тиббиётининг дунёда ўз ўрнига эга. Кўплаб мамлакатлардан у ерга ёрдам олиш учун бораётганларнинг салмоғи ҳам бунга исбот бўла олади. Корея билан ҳамкорликда қурилган, юқори технологиялар асосида хизмат кўрсатувчи бу марказни Марказий Осиёда ягона болалар тиббиёт муассасаси, десак муболаға бўлмайди.\nБу ерда кардиохирургия, нейрохирургия, ортопедия ва пластик хирургия, умумий хирургия, онкология, офтальмология, ЛОР, педиатрия, гемодиализ ва реанимация бўлимлари фаолияти йўлга қўйилган.\nТўрт қаватли даволаш корпуси 280 ўринга эга, марказ таркибидаги поликлиника кунига 250 нафаргача бемор қабул қилиш имкониятига эга. Марказ магнит резонансли томография, мультиспирал компьютер томография, замонавий лаборатория ҳамда онкологик касалликларни бир неча йил олдин аниқлайдиган замонавий диагностика ускуналари билан жиҳозланган. Тиббиёт муассасасида йилига 1500 дан кўпроқ мураккаб ва ноёб амалиётларини бажариш имконияти мавжуд.\nЭътиборли жиҳати, тиббиёт марказининг қурилиши ва жиҳозланиши билан бир қаторда, марказда ишлайдиган кадрлар малакасини ошириш бўйича ҳам қўшма лойиҳалар амалга оширилди. Жумладан, бу ерда фаолият юритиш учун 100 нафардан ортиқ врач ва ҳамширалар, медтехник ва ахборот технологиялари бўйича мутахассислар Корея Республикасида малака ошириб қайтди.\nМарказда болалар тиббиётининг турли йўналишлари бўйича инновацион изланишлар олиб бориш, хорижий мутахассисларни жалб этган ҳолда мураккаб жарроҳлик амалиётлари ва юқори технологик муолажаларни ташкил этиш, тиббиёт мутахассислари малакасини ошириб бориш кўзда тутилган. Шунингдек, телемедицина орқали узоқ ҳудудлардаги болаларга ҳам ёрдам кўрсатилади.\nУшбу марказ ҳудудида Корея билан ҳамкорликда юқори технологияга асосланган замонавий онкология тиббиёт маркази ва тиббиёт олий ўқув юрти бунёд этилиши режалаштирилган. Бу билан йирик тиббиёт комплекси ташкил этилиб, шу орқали тиббиёт тизимининг ҳам илмини, ҳам амалиётини энг илғор стандартлар даражасига кўтариш кўзланмоқда.


“Жавобинг ўзинг билан”, деса талоқ тушадими?\nHomeФАТВОЛАР22 ТАЛОҚ10 ТАЛОҚҚА ОИД ҲУКМЛАР\nBy Муҳаммад Ҳабибуллоҳ on 12/02/2017 10 ТАЛОҚҚА ОИД ҲУКМЛАР 22 ТАЛОҚ ФАТВОЛАР\nДомла, эрим беш йил олдин ишлагани Россияга кетганди. Ҳанузгача ота-онасидан ҳам, фарзандларидан ҳам хабар олмади, пул ҳам юбормади. Мен унга: “Ёнингизга борай, бирга ишлаб қарзларимизни узамиз” – десам ҳам унамади. Кейин қайнона ва қайнотам: “Туркияга бориб ишланг, сизни боқишга қурбимиз етмайди” – дейишди. Хўжайинимга Туркияга бормоқчи эканимни айтсам: “Агар борсанг, жавобинг ўзинг билан” – деди. Мен ишламасам бўлмасди, фарзандларимни боқишим, қарзларимни узишим керак эди. Шу мақсадда Туркияга келдим. Энди менинг ҳукмим нима бўлади? Менга талоқ тушганми?\nАввало бундай эркакларга Аллоҳ таолодан тавфиқ сўраймиз. Жавобга келсак, эрингиз сизга: “Туркияга кетсанг, жавобинг ўзинг билан”, деган бўлса ва сиз шунга қарамай Туркияга кетган бўлсангиз, унда сизга бир ражъий талоқ тушган. Агар сиз Туркияга кетган кунингиздан бошлаб уч марта ҳайз кўргунингизча (бу талоқ қилинган аёлнинг идда муддати) эрингиз сизни қайтариб олмаса, унда ўртангиздаги эр-хотинлик риштаси узилади. Шундан сўнг сиз эрингизга бегона, эрингиз ҳам сизга бегона ҳисобланади. Иддангиз тугаганидан сўнг хоҳласангиз бошқа эркакка, хоҳласангиз собиқ эрингизга никоҳланишингиз мумкин. Бу ўзингизнинг хоҳишингизга боғлиқ, валлоҳу аълам.\nФатво рақами: 2210001\nAvvalgi maqolaРўза: Кундузни кундузга улаб рўза тутмаслик\nKeyingi maqola Кишининг дунёдаги охирги сўзи “Ла илаҳа иллаллоҳ” бўлса, гуноҳлари кечирилиб, жаннатга кирадими?


Бир оят тафсири -1 - Fitrat.uz\nБош саҳифа / Қуръон / Бир оят тафсири -1\nБир оят тафсири -1\nMart 4, 2017\tБир оят тафсири -1da fikr bildirishni o'chirish 311 Кўришлар\nقال الله تعالي: وَ قَضَى رَبُّكَ أَلاَّ تَعْبُدُوا إِلاَّ إِيَّاهُ وَ بِالْوَالِدَيْنِ إِحْسَانًاۖ إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلاهُمَا فَلاَ تَقُلْ لَّهُمَا أُفٍّ وَ لاَ تَنْهَرْهُمَا وَ قُلْ لَّهُمَا قَوْلاً كَرِيمًا،\nЯъни: “Раббинг фақат Унинг Ўзигагина ибодат қилишингни ва ота-онага яхшилик қилишни амр этди. Агар ҳузурингда уларнинг бирлари ёки икковлари ҳам кексаликка етсалар, бас, уларга “уфф” – дема, уларга озор берма ва уларга яхши сўз айт!”. “Исро” сураси, 23-оят.\nАллоҳнинг ибодатидан кейин келадиган иш – ота-онага яхшилик қилишдир. Аллоҳ таоло ўзига ибодат қилишга чақирган амрдан кейин бевосита ота-онага яхшилик қилишни такидламоқда. Бу ҳол, ўз навбатида, исломда ота-онанинг ҳаққи қанчалик улуғ эканини кўрсатади.\nОятнинг латиф жиҳатларидан бири “… кексаликка етсалар, бас, уларга “уфф” – дема, уларга озор берма ва уларга яхши сўз айт!” – деб, ота-онанинг кексалик даври алоҳида зикр этилди. Чунки, кексалик заифлик, ёрдамга, эътиборга муҳтожлик даври ҳисобланади. Ота-она ёшлигида фарзанд уларнинг меҳрига, ёрдамига муҳтож бўлган бўлса, кексалик чоғида бунинг акси бўлади.\n“Агар ҳузурингда уларнинг бирлари ёки икковлари ҳам кексаликка етсалар …” – деб, “ҳузурингда” сўзи зикр қилинди. Аслида ота-она фарзандларидан бири билан истиқомат қилаётган бўлиши ва кўпинча ана шу фарзандининг ҳузурида бўлиши мумкин. Лекин оятда ҳар бир фарзандга хитоб қилиниб “ҳузурингда” сўзи ишлатилиши бежиз эмас. Бу ота-онага яхшилик қилишда барча фарзандлар баробар масъулиятли эканликларига ишорадир.\nКейинги Саудия Арабистони подшоҳи: Терроризмга қарши биргаликда курашиш лозим\nIyun 22, 2017\t7,788\nAprel 6, 2017\t5,203


WhatsApp хабарларни ўчириш функциясини ишга туширди\n19:40 / 01.11.2017\nЎтган ҳафта WhatsApp бегона қурилмалардан хабарларни ўчириш функциясини ишга туширгани ҳақида маълум қилинганди. Янги функция барча фойдаланувчилар учун барча қурилмалардаги хабарларни ўчириш имконини беради: у нафақат сизнинг мессенжерингиздан, балки хабарни олувчининг қурилмасидан ҳам ўчади. Бундан аввал мазкур функция мессенжернинг фақат энг охирги бета-версиясида ишларди, энди эса барча платформалардаги барча фойдаланувчилар шундай имкониятга эга бўлишди. Hi-Tech шу ҳақида маълум қилди.\nWhatsApp мессенжерига эгалик қилувчи Facebook компанияси ўз блогида опциянинг тўлақонли ишга тушиши ҳақида эълон қилди: у бутун дунёдаги фойдаланувчиларда янгиланиш жараёнини ишга туширди. "Энди iPhone, Android, Windows Phone, шунингдек ПКдаги WhatsApp'нинг сўнгги версиясида барча қурилмалардан хабарларни ўчириш имкони мавжуд", - дейилади хабарда.\nХабарни ўчириш учун уни танлаб, менюдаги урна белгисини босиш керак. Шундан сўнг экранда хабарни фақат "мендан" ёки "ҳаммадан" ўчириш кераклиги сўралади. Хабарни олувчи "Бу хабар ўчирилди" деган ёзувни кўради. Бироқ 7 дақиқадан ортиқ йўлланган хабар танланса, бундай ёзув чиқмайди.\nДарҳақиқат, сиз хабарларни фақат 7 дақиқа ичида ўчиришингиз мумкин. Шундай экан, шошилмасангиз, "поезд кетиб қолади". Ҳозирча ўчирганлик ҳақида ҳисобот етказиш кўзда тутилмаган, шу боис жараённинг муваффақиятли ўтган ё ўтмаганига ишонч ҳосил қилиб бўлмайди.\nWhatsApp хабарларни ўчириш


Хориж матбуоти Жозе Моуриньо хатти-ҳаракатларини таҳлил ва танқид қилишни яхши кўради. Яқинда португалиялик мутахассис “Ювентус”дан учралган аламли мағлубиятда Элдор Шомуродовни айблаганидан сўнг, чет эллик журналистлар Моуриньо фаолиятига назар солиб, бу мутахассис танқидига ва ғазабига дучор бўлган футболчилар ва уларга нисбатан айтилган аччиқ гапларни мухлисларга эслатиб ўтди.\nҲозирги пайтда Жозе Моуриньонинг ўзини муваффақиятли мураббийлар сафига қўшмай қўйишди. У анчадан бери нуфузли турнирларда ютмай қўйган. Охирги совринлар – Англия футбол лигаси кубоги ва Европа лигаси бош совринини 2017 йили “Манчестер Юнайтед”да ишлаган вақтда қўлга киритган.\nМутахассислар португалиялик мутахассис кейинги пайтда мағлубиятлар учун айбни футболчиларга ағдараётгани ва шогирдларини омма олдида танқид қилаётганига алоҳида эътибор қаратди. Ҳозирча, Моуриньо танқидига учраган охирги футболчи Шомуродов бўлиб турибди. Бу борада ҳамюртимиз Криштиану Роналду ва Серхио Рамос қаторига қўшилди. Моуриньо Мадридда ишлаган пайтда “Реал”нинг бу икки етакчиси билан бир неча бор тўқнашгани ҳақида маълумотлар келтириляпти. Ҳатто, “Қироллик клуби”нинг машҳур дарвозабони Икер Касильяс айнан Жозе туфайли қадрдон клубини тарк этишга мадбур бўлган экан.\nSports.uz портали Моуриньонинг ўз шогирдларини қай тарзда омма олдида танқид қилганини эътиборингизга ҳавола этади:\nПепенинг ягона муаммоси – Варан. 31 ёшли ўйинчи ўзини 19 яшар ўсмир захирага михлаб қўйганини ҳазм қилиш қийин. Лекин ҳаёт қонуни шундай.\nКарвальюнинг нарсаларни англаш борасида муаммо бор. У ақлий тестдан ўтиши ёки жиннихонага бориши керак.\nЭденга ўхшаганларнинг изоҳи бу нормал ҳолат. Чунки у жамоа учун ўзини қурбон қиладиган ўйинчи эмас. Азар етарлича маънавий тайёргарликка эга эмас.\nСен ўйнамаяпсан, футболчи ва мухлисларни ҳурмат қилмайсан. Атрофидаги яхши ва адолатли одамларнинг менталитетини ўлдиряпсан. Сен ёпиқ хонада грипп бўлган одам кабисан – вирусингни бошқаларга юқтиряпсан.\nАйримлар ҳозир қанақа лигада ўйнаётганини тушиниб кетгани йўқ. Жамоанинг зарарига бу ўйинчига бошқа имкон бера олмаслигимни унинг ўзи англаб етиши керак.\nШоу кўз олдимда ўйнади ва у учун фақат мен қарор қабул қилдим. Бизга унинг жисмоний ва техник устунликлари керак, лекин у ҳар жоим менинг ақлим билан ўйнай олмайди.\nУ мавсумни зўр бошлади. Кейин сочилиб кетди. Ўйини пастлаб бормоқда. Етарли, бошқа футболчилар ўз имкониятига эга бўлиш учун қўшимча ишламоқда.\n70 дақиқа давомида ўйинни тўлиқ назорат қилдик. Жамоа жуда зўр ўйнади. Бироқ 70-дақиқадан сўнг психологик носозлик рўй берди. Афена-Гьян ажойиб ўйин ўтказди, лекин уни алмаштирган футболчи (Элдор Шомуродов) ҳаммасини нотўғри қилди. У майдонга тушган илк дақиқадан хато қила бошлади. Рақиб ҳисобни 3:2 га қисқартирганида биз тамом бўлдик.\nТаъкидлаш жоизки, Моуриньонинг аччиқ гапларига нишон бўлганлар аксарияти ўз даврининг машҳур ўйинчилари ва улар жаҳон футболида ўз сўзини айта олган футболчилардир. Шу маънода, Элдор Шомуродов ҳам самарали ўйинлари билан Жозенинг танқидига муносиб жавоб қайтара олишига умид қиламиз.\n“Реал” Моуриньо кутган иккита супертрансферни блоклади\nБу Жозе (Жозил) ни отаси узбек булса керак?


Бош саҳифа МатбуотЖадид матбуотиАбдулҳамид Чўлпон. Адабиёт надир? (1914)\nБаёз — асримиз бошларида юртимизда кенг тарқалган шеърий мажмуалар назарда тутиляпти. Баёз — бирор шоир томонидан таркиб берилган шеърий тўпламларнинг бир тури. Масалан, «Баёзи Ҳазиний», «Баёзи Камий»…\n← Аввалги Аввалги Асад Асил. Қўш муаммо ҳақида (1989)\nКейинги → Кейинги: Абдулҳамид Чўлпон. Муҳтарам ёзғувчиларимизға (1915)


Наталья Герман: ўзбек аёллари ҳар жабҳада фаол - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nНаталья Герман: ўзбек аёллари ҳар жабҳада фаол\nАввал хабар қилганимиздек, пойтахтимиздаги “International Hotel Tashkent” меҳмонхонасида “Мамлакатнинг демократик янгиланиши ҳамда модернизациясида аёлларнинг роли: Ўзбекистон тажрибаси ва халқаро амалиёт” мавзусида халқаро конференция ўз ишини давом эттирмоқда.\nУнда сўзга чиққан БМТнинг Махсус вакили Наталья Герман мамлакатимизда хотин-қизларнинг ҳар жабҳада фаол қатнашаётганини алоҳида қайд этди.\n– Бугунги анжуманда давлат ва жамият бошқарувида аёлларнинг роли ва аҳамияти масалалари халқаро ҳамжамият вакиллари иштирокида муҳокама этилаётгани алоҳида эътиборга лойиқ. Чунки Ўзбекистонда нафақат аёллар масаласи, балки барча жабҳаларда улкан ўзгаришларни кузатмоқдамиз. Айниқса, Хотин-қизлар қўмитасининг аёлларнинг бошқарувидаги мавқеини оширишда ўз тажрибаси ва халқаро тажрибалар билан ўртоқлашаётганида катта маъно бор. Бу юртингиздаги гендер масаласи, аёлларнинг барча соҳаларда тенг ҳуқуққа эгалигидан далолат беради. Шу жиҳатдан бу борада Ўзбекистон Марказий Осиёда ўз ўрнига эга. БМТ мамлакатингизнинг аёллар тенглиги бўйича фаолиятини қўллаб-қувватлайди ва бу борада ҳамкорликни янада мустаҳкамлаш тарафдори.\nЭслатиб ўтамиз, халқаро анжуманда 30га яқин давлатдан вакиллар иштирок этмоқда. Унда ҳар бир давлатда хотин-қизларнинг давлат бошқарувидаги фаоллиги бўйича тажрибалар таҳлил этилмоқда.\nСайтимизни кузатишда давом этинг, тадбир тавсилотлари кенг ёритилади!\nАвтор: кўрсатилмаган / Манба: Насиба Зиёдуллаева / Кўришлар: 202


Қува анорларининг 90 фоизи сувсизликдан қуриди\n07 март 2021, Тошкент вақти: 05:11\nБутун минтақага донғи кетган Қува анорлари бу йил тақчил бўладиган кўринади.\nФарғона вилоятининг Қува туманида сув тақчиллиги боис юзлаб гектардаги анор боғлари қуриб қолди. Қуванинг адирли ҳудудида жойлашган боғларга сув тортиб берадиган насос тизимининг ишдан чиққани ҳамда электр тақчиллиги боис юзага келган сувсизлик оқибатида 500 гетарлик анор боғларидан 50 гектари қолганини айтмоқда маҳаллий фермерлар. Бундан ташқари ҳосилсиз қолган фермерлардан солиқлар ундириш тўхтатилгани йўқ. Қува ҳокимлиги расмийлари минглаб туп анорнинг қуришига фақат сув тақчиллиги эмас, ўтган қиш мавсумининг совуқ келгани ҳам сабаб бўлганини айтмоқда.\nНафақат Ўзбекистон, балки яқин хорижда ҳам машҳур Қува анорлари бу йил тақчил бўладиган кўринади. Сабаби сўнгги 2-3 йил давомида тумандаги боғларга сув узатиш тизимининг ишдан чиққани, боз устига, электр тақчиллиги боис суғорилмай қолаётган юзлаб гектардаги боғлар қуриб қолмоқда.\nҚува анорлари асосан туманнинг Анорзор қишлоғидаги боғларда етиштирилади. Бу қишлоқда 100га яқин фермернинг анор боғлари бор.\nАна шу фермерлардан бирининг Озоддликка айтишича, айниқса, ўтган йили бир ой давомида сув бўлмагани оқибатида Анорзор қишлоғидаги анор боғларининг 90 фоизига яқини қуриб кетган.\n“Ўтган йили, 2013да айни анорлар кўмилиши керак бўлган пайтда бир ой сув бўлмади. Кўпчиликнинг анори чала суғорилган ҳолатда кўмилди. Ўшанинг ҳисобига кўпи қуриб кетди. Энди мева қилган жойда қуриб кетди ҳаммаси. Анорзор қишлоғида 500-600 гектарга яқин майдонда анор бўлган, ҳозир шунинг 50-60 гектари қолди холос. Қолганини янгитдан экишмоқда”, дейди қувалик фермер.\nАдирли ҳудудда жойлашган Анорзор қишлоғидаги боғларнинг аксарига давлат назоратида қолаётган, собиқ иттифоқ пайтида қурилган насослар Катта Фарғона Каналидан сув тортиб беради. Бу насослар йиллар давомида таъмирталаблигича қолмоқда.\nШахси сир қолишини сўраган фермернинг яна айтишича, боғлари сувга яқинроқ жойлашган фермерлар ўзларининг ҳисобидан кичикроқ қувватга эга насосларни ўрнатишган. Лекин бу насослар ҳам, давлатга тегишлилари таъмирланган пайтда ҳам электр тақчиллиги боис боғларга етарли сув етказиб бера олмайди.\n“Насослар бузилиб қоляпти, таъмирланганидан кейин ҳам вақти-бемаҳал свет ўчиб қолади. Свет ёнгандан кейин насос сувни тотиб чиқариши учун бир соатдан ортиқ вақт керак бўлади. Кўпинча сув чиқди дегунча, ярим соат ўтар-ўтмас, свет яна ўчади. Ундан кейин свет берган пайтда бирданига катта қувват келиб, моторларни куйдириб қўйяпти”, дейди фермер.\nҚува туман ҳокимлиги расмийси Анорзор қишлоғидаги вазиятдан хабари борлигини тан олди. Лекин исмини келтирмаётганимиз бу мулозим, анорзорларнинг қуриб кетганига фақатгина насос тизимининг ишдан чиққани сабаб эмас, дея таъкидилади.\n“Тўғри, насослар ишдан чиқиб қоляпти. Чунки бу насослар 1978-80 йилларда қурилган насослар. Бу насослар бир неча йилдан бери тегишли тарзда таъмирланмагани учун кўп бузиляпти. Туманимизда Катта Фарғона Каналидан адирга сув тортиб берадиган бешта катта насос бор. Ҳаммаси шу аҳволга келиб қолгани боис, келаси йил, 2015 йилда тўлиқ реконструкция қилиниш учун давлат дастурига киритилган. Келаси йилдан бошлаб бу насосларимиз тўлиқ реконструкция қилинади. Лекин анорларнинг қуришига фақатгина сув тақчилиги сабаб бўлмади. Биласиз бу йил қиш жуда қаттиқ келди кўпини совуқ уриб кетди”, дейди Қува тумни ҳокимлиги вакили.\nОзодликка гапирган қувалик фермер дарахтларнинг бир қисмини совуқ уриб кетганини эътироф этди, лекин боғларнинг қуришига биринчи навбатда суғориш тизимининг ишдан чиққани сабаб бўлганини таъкидлади. Унинг айтишича, анор боғлари қуриб кетган фермерлар катта зарар кўрганига қарамасдан, улардан давлат ҳисобига солиқ ундириш тўхтатилглани йўқ.\n“Бир туп анор етилган пайтда 20-25 кило анор қилади. 100 туп анори борлар камида 1,5-2 тонна анор олган. Жуда катта зиён кўришди фермерлар. Лекин солиқ тўлашга мажбур. Фермерлар кенгашига мурожаат қилиб, акт қилса даромад солиғидан озод қилинади, лекин ер ва сув солиғидан озод қилинмаяпти. Даромад солиғи ҳам ҳосил барбод бўлгани тўғрисидаги акт қабул қилинсагина бекор қилинади, бўлмаса даромад солиғини тўлашга ам мажбур”, дейди фермер.\nЎзбекистонлик фермерлар учун сув тақчиллиги йиллардан бери ҳал этилмай қолаётган муаммога айланган. Бу йил ҳам сув тақчиллиги Фарғонанинг Қувасидагина кузатилгани йўқ. Самарқанд вилоятнинг Пайариқ тумандаги фермерлар ҳам Озодликка бу йил туманда сув ҳажми озайгани сабабли пахта ва бошқа қишлоқ хўжалиги маҳсулотларининг ҳосили барбод бўлишидан хавотирланаётганларини билдиришди.\nЖорий йилда совуқ ҳаво узоқ сақланиб қолгани ҳам Ўзбекистоннинг кўплаб минтақаларида мевали дарахтларни совуқ уриб кетишига сабаб бўлди.


Нурмагомедов: Фергюсон билан жанг чемпионлик камари учун бўлади\n18 февраль, 2018, 18:01\nММА жангчиси Хабиб Нурмагомедов Конор Макгрегор жамоасининг Флойд Мейвезер билан реванш жанг ўтказиши мумкинлигини таъкидлаб ўтган. Россиялик спортчи шунингдек, Тони Фергюсон билан кутилаётган жанг чемпионлик тўқнашуви бўлишини қўшимча қилган.\n– Макгрегор 15 ой давомида октагонда жанг қилмайди, шунинг учун у ММАга қайтади деб ўйламайман, – дейди Нурмагомедов. – У ҳали ҳам боксчи. Макгрегор жамоаси Флойд Мэйвезер билан реванш жангига ҳаракат қилаётир. Бу билан бирга Тони Фергюсон ва Мейвезер билан ҳам уришиши мумкин.\n– Мен Фергюсон билан жанг борасидаги шартномани имзоладим, шунинг учун мен бу жангнинг чемпионлик учун бўлишига ишончим комил. Бу Конорнинг камардан маҳрум бўлишини англатади.\nЭслатиб ўтамиз, Нурмагомедов - Фергюсон жанги 7 апрел куни Нью-Йоркда ташкил этилади.


Қозоғистонда мухолиф газета муҳаррири озод этилди\n24 январ 2021, Тошкент вақти: 17:18\nДавлат тузумини ағдаришга чақирганликда айбланиб ҳибсга олинган “Взгляд” мухолифат газетаси бош муҳаррири Игорь Винявский 15 март куни кечқурун Қозоғистон Миллий хавфсизлик комитети қамоғидан кутилмаганда озод этилди.\nМаҳкама олдидан амнистия қилинган журналист январ ойида Жанаўзендаги вазиятни ўрганиш учун шаҳарга борганида¸ хавфсизлик хизмати ходимлари томонидан қўлга олинган эди.\nҚозоғистон хавфсизлик кучлари 16 декабрда жануб-ғарбда жойлашган Жанаўзенда намойишга чиққан нефтчиларга ўт очгани оқибатида камида 16 намойишчи ўлдирилган эди.\nЎтган ҳафта Жанаўзенда ҳибсга олинган нефтчилар адвокати Наталя Соколова ҳам кутилмаганда ҳибсдан озод қилинган эди. Соколова ижтимоий нафрат қўзғаганликда айбланиб¸ 6 йилга озодликдан маҳрум этилган эди.\nПайшанба куни Европа парламенти Жанаўзендаги намойишнинг зўравонлик билан бостирилишини қораловчи резолюцияни қабул қилди ва Қозоғистон расмийларини ҳибсга олинган фаоллар оилалари хавфсизлигини таъминлашга чақирди.\nОммавий тартибсизлик келтириб чиқарганликда айбланаëтган жанаўзенлик 40 яқин нефтчи ва улар тарафдорлари устидан маҳкаманинг 27 март куни Манғистау вилояти маркази Актау шаҳрида бошланиши белгиланган.


БУЮК КЕЛАЖАК БУГУНДАН БОШЛАНАДИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nБУЮК КЕЛАЖАК БУГУНДАН БОШЛАНАДИ\nЧоп этилган 03 Март 2016\tКӯришлар: 881\nПанжакент ноҳиясининг Рўдакий қишлоқ жамоатига қарашли Кошона қишлоғидаги 9-асосий умумтаълим муассасаси ўқитувчилари Миллат пешвоси, Тожикистон Президенти Эмомали Раҳмоннинг мамлакат парламентига йўллаган Паёмини диққат билан тинглашди.\nАйниқса, давлатимиз сарвари маорифчилар маоши жорий йилнинг 1 июлидан 20 фоизга оширилиши ҳақида сўз юритганларида ўқитувчилар қувонишди.\nПаёмгача мактабимиз ҳаётига назар ташлайдиган бўлсак, ушбу муассасамиз ўқитувчиларининг самарали меҳнатлари туфайли 9-синф ўқувчиси Ҳамид Рустамов рус тили фанидан ноҳияда ўтказилган олимпиадада 1-ўринни, Дилафрўз Кенжаева ўзбек тили ва адабиёти фанларидан бўлиб ўтган олимпиадада 2-ўринни эгаллаган эдилар. Ўқитувчи Сайфиддин Кенжаев тайёрлаган қизлар гуруҳи эса, Панжруд қишлоғида Рўдакий ҳаёти ва ижодига бағишланган шеърхонлик кечасида жамоатдаги 11та мактаб ўқувчилари орасидан 2-ўринни эгаллаб, 100 сомоний мукофот пули билан қайтган эдилар. Шунингдек, давлат тили ўқитувчиси Исмат Бобоев улуғ шоир Нақибхон Тўғрал таваллудининг 150 йиллигига атаб қизиқарли мушоира кечасини ўтказди. Бундан ташқари, математика ва физика фанларидан ҳам кечалар ташкил қилинди.\nМактабимиз директори Хўжамурод Қулов Миллат пешвоси, Тожикистон Республикаси Президенти муҳтарам Эмомали Раҳмоннинг 2016 йил 20 январда Олий Мажлисга йўллаган Паёмидан бир кун кейин мактабда ўқитувчилар ўртасида йиғилиш ташкил этиб, ушбу Паём юзасидан муҳокама юритди. Яъни Паёмга жавоб сифатида таълим-тарбияни янада яхшилаш, Наврўзни муносиб кутиб олиш ва унга тайёргарлик ишларини олиб боришни ўқитувчи Нажмиддин Тошевга топширди. Иккинчи ярим йилликда эса, тарих, химия ва биология фанларидан кечалар ўтказилишини режалаштирди. Жумладан, иккинчи рейтинг давомида инглиз тили ва рус тили фанлари дарсларини чуқур текшириш ҳамда ўқувчиларнинг билим савиясини ўрганиб чиқиш кераклигини айтди, чунки давлатимиз сарвари ўз Паёмида ҳам айнан ушбу масалага алоҳида тўхталиб ўтган эдилар.\nЙиғилишда ўқитувчилардан Баҳром Икромов, Жалолиддин Кенжаевлар сўзга чиқиб, Паём ҳақида ўз фикрларини билдиришди.\nБир сўз билан айтганда, бизнинг 9-асосий умумтаълим муассасамиз ўқитувчилари Миллат пешвоси, Тожикистон Республикаси Президенти Эмомали Раҳмоннинг Паёмини тинглагандан кейин ундан ўзларига керакли хулосаларни чиқариб олишди ва мактабимизда таълим-тарбияни янада яхши йўлга қўйиб, бор билимларини келажак ёш авлод таълим-тарбиясига бағишлайдилар. Зеро, буюк келажак бугундан бошланади.\nПанжакент ноҳиясидаги 9-асосий умумтаълим муассасаси директори ўринбосари.\nУлар замин бошига етиб келганларида, устознинг димоғи куйди. Эккан буғдой, пиёзу сабзилари ҳали тупроқдан бош кўтармай, пажмурда бўлган эди.\nХол Машраб, Рўдакий ноҳияси раиси, бир куни устозни кўриб деди:\n-Вазият оғир. Биламан, серфарзандсан. Уларни едириш, кийдириш осон иш эмас. Кел. Сенга озгина ер ажратиб бераман. Яхшигина деҳқон ҳам топаман. Нафсга эрк бермаслик туғма одати бўлган устоз дедилар:\nБугун: 23-01-2020 02:07:34


Талоқни бирон нарсага боғлаш | HikmatNuri\nCategory Archives: Талоқни бирон нарсага боғлаш\nБу категорияда Талоқни бирон нарсага боғлаш ҳақидаги фатволар билан танишасиз.\nМен билан жимоъ қилсангиз талоқ қўясизми?,– деди …\nFevral 17, 2011 Hikmat Nuri\tLeave a comment\nСавол: Хотиним билан озгина урушиб қолдик ва ундан мен билан жимоъ қилишинини талаб қилдим. У: Агар сиз билан жинсий алоқада бўлсам мени талоқ қўясизми?,– деб қолди. Мен: Кўрамиз,– деб жавоб бердим. У мендан ўжарлик билан жавоб кутар экан, кутилмаганида қасдсиз: Ҳа,– деб юбордим. Аллоҳ таоло менинг бу гапни қасдсиз айтганимни яхши билади. Хотиним билан қовушдим. Кейин мени: «Менинг «Ҳа» дейишим билан талоқ тушадими ёки йўқми?!» деган фикр чулғаб олди: Бу савол билан Табук маҳкамасидаги уламолар олдига бориб сўрадим ва уларнинг айимлари: Бу билан бир талоқ тушади,– деса, бошқалари: Бу билан ҳеч нарса бўлмайди,– дейишди. Шунда мен васваса ва ўйлардан қутилиш учун ўзимга: Буни бир талоқ деб ҳисоблай,– дедим. Бу ҳикоянинг ҳукми ва унинг учун амалга оширилиши керак бўлган шаръий аҳкомлари нима?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 6905–2):\nАгар ҳолат айтилганидек бўлиб, мазкур киши талоқни ваъда қилиб «Ҳа» деган бўлса, талоқ тушмайди. Табук маҳкамаси маҳкамаси уламоларининг ихтилофи сабабли ўзидаги васвасани йўқотиш учун бир талоқни тайин этиши билан талоқ тушади.\nТелевизорни уйдан чиқармасанг: «Талоқсан!», деди!\nСавол: Биров талоғини хотинининг телевизорни уйдан чиқаришига боғлаб: Соат ўн иккигача телевизорни уйдан чиқармасанг талоқсан!,– деди. Хотини телвизорни балконга чиқариб қўйди ва у уйнинг томи остида эмас балки уйга ёпишган эди. Бундай ҳолатда талоқ тушиб, эрнинг хотини билан бирга ўтириши ҳаром бўладими?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 13002–1):\nАгар эрнинг мақсади хотини телевизорни уйдан чиқармаса хотинини талоқ қўйиш бўлса ва хотини уни уйдан чиқармаган бўлса битта талоқ тушади. Агар бу талоғи учинчи талоқ бўлмас экан, эрнинг хотинини иддаси давомида қайтариб олиш ҳаққи бордир. Агар эрнинг бу гапни айтишдан мақсади хотинини телевизорни уйдан чиқаришга тезлатиш ва рағбатлантириш бўлиб, талоқ қўйиш бўлмаса ва хотин телевизорни уйдан чиқармаган бўлса, бу, қасам ҳумида бўлиб, эр қасам каффоротини беради ва талоқ тушмайди. Каффорот эса ўнта мискинни тўйдириш ёки кийнтириш ёхуд битта мўъмин қулни озод этишдир. Агар буларни қила олмаса уч кун рўза тутишдир.\n«Ўзингни талоқ деб бил!»– дедим …\nСавол: Хотиним билан қаттиқ жанжаллашиб қолдим ва аччиқланиб ғазаб устида: «Ўзингни талоқ деб бил!»– дедим. Хотиним менга: «Мен фарзандларимни ташлаб ҳеч қаёққа кетмайман. Агар хоҳласангиз ўзингиз кетаверинг!»– деса бўладими. Биз бир уйда фарзандларимиз билан бирга қолдик. Бироқ (айтган гапимдан) кўнглимда ҳануз хижиллик бор. Аллоҳ таоло сизга билдирсин, шу масъалага ойдинлик киритиб берсангиз.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 4586):\nАгар ҳолат айтганингиздек бўлган бўлса, сизнинг гапингиз билан битта талоқ тушади. Агар бу сизнинг учинчи талоғингиз бўлмаса иккита одил одамлар гувоҳлигида ҳануз иддаси чиқмаган экан, хотинингизни қайтариб олишингиз мумкин. Ҳолбуки, ҳайз кўраётгна жувоннинг иддаси (талоқ қўйилган кундан бошлаб) уч марта ҳайз кўриши, ҳомиладорнинг иддаси туғиши, ҳайз кўрмайдиган жувоннинг иддаси эса уч ой ўтишидир.\nАгар бу учинчи талоғингиз бўлса хотинингиз сизга бошқа бир эркакка турмушга чиқиб, у билан жинсий алоқа қилгач эри талоқ қўйса ёки вафот этсагина (иддасини ўтиргач) ўз ризолиги билан янги никоҳ ва янги маҳр билангина ҳалол бўлади.\nСиз хотинингиз билан бундай ҳолатда (никоҳсиз) бирга яшаб хато иш қилибсиз. Чунки, у сиздан айрилибди. Сиз Аллоҳга тавба қилиб, истиғфор айтинг. Бундай ишни қайта қилманг. Диний ишларингизни онгли равишда бажаринг.


AstraZeneca вакцинасининг биринчи партияси Ўзбекистонга топширилди – Газета.uz\nLotinchada 17 март 2021, 16:29 Коронавирус Жамият\nЎзбекистонда COVID-19 га қарши 660 минг дозали AstraZeneca (Covishield) вакцинаси қабул қилинди. Гуманитар юк Тошкентга 17 мартга ўтар кечаси етиб келди ва чоршанба куни тушдан кейин уни топшириш маросими бўлиб ўтди, деб хабар бермоқда «Газеты.uz» мухбири.\nБу COVAX дастури бўйича Ўзбекистонга ажратилган 2 млн 256 минг дозанинг биринчи партияси ҳисобланади. Қолган қисми яқин ойларда етказиб берилади, дея маълум қилди ЖССТнинг Ўзбекистондаги ваколатхонаси раҳбари Лианн Куппенс.\nВакцинанинг етиб келиши. Фото: ЮНИСЕФ\nAstraZeneca билан оммавий эмлаш Наврўздан кейин бошланади, деди Санитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев.\nБаҳодир Юсупалиев вакциналар олиб келинган қутиларни очмоқда.\n«ЖССТ COVID-19 га қарши AstraZeneca/Oxford вакцинасини фавқулодда ишлатиш мумкин бўлган вакциналар рўйхатига киритгани уни COVAX орқали глобал миқёсда тарқатишга имкон берди. Ўзбекистон AstraZeneca вакцинацини тадбиқ этадиган 49 мамлакат бўлди», — деди доктор Лианн Куппенс.\nЖССТ Европанинг бир қанча мамлакатларида мазкур вакцинанинг қўлланилиши тўхтатилгани ҳақидаги хабарга изоҳ берди. Унга кўра, «кам сонли инсонларда AstraZeneca вакцинаси билан эмлангандан сўнг, қон ивиш нормасининг бузилишига олиб келгани», «эмлашдан кейинги даврдаги ҳар қандай нохуш ҳодисалар устидан қатъий кузатув тизимининг яратилишига» имкон берди.\n«Ушбу ҳолатлар тўғрисидаги маълумотлар ҳозирда ЖССТ томонидан тўпланиб, синчковлик билан таҳлил қилинмоқда … Айни пайтда биз ушбу ҳодисаларнинг баъзиларида ёки барчасида вакцина ёки бошқа тасодифий омиллар сабаб бўлганми, билмаймиз. Ўрганиш ишлари тугагандан сўнг, биз ҳулосалар тўғрисида жамоатчиликни хабардор қиламиз. Ҳозирча […] AstraZeneca’нинг COVID-19 ни олдини олишдаги афзаллиги уни ножўя таъсирларидан кўпроқ», — дейилади ЖССТ баёнотида.\nЮНИСEФ Ўзбекистонда COVID-19 га қарши вакцинани тадбиқ этиш миллий режасини ишлаб чиқишда кўмак берди ва бу борада аҳолининг хабардорлигини ошириш бўйича коммуникация кампаниясини болшлади. ЖССТ Ўзбекистоннинг COVID-19 га қарши эмлашга тайёргарлиги доирасида аҳоли билан бевосита ишлайдиган соғлиқни сақлаш ходимлари учун ўқув модулларини тайёрлашда ва уларни ўқитишда ёрдам берди.\n«Вакциналарга тенг ва одилона эга бўлиш пандемияни тўхтатишда ўта муҳимдир,шу боис вакциналарга ҳамма эга бўлишини таъминлашимиз зарур», — дея таъкидлади ЮНИСЕФнинг Ўзбекистондаги ваколатхонаси раҳбари Мунир Мамедзаде.\nЛианн Куппенс ўз нутқида Ўзбекистон вакцинацияга тайёрлигини таъкидлади ва эмлашдан кейин бўшашмасликка чақирди.\n«Вакцина бурилиш нуқтасидир, аммо биз бўш кела олмаймиз. Ниқоб тақишни, қўлингизни ювишни ва жисмоний масофани сақлашни давом эттириш керак. <...> Шуни эсда тутиш керакки, вакцинани олганлигингизга қарамай, сиз ҳали ҳам вирусни юқтиришингиз ва уни тарқатишингиз мумкин. Ўзимизни ва бошқаларни ҳимоя қилиш бизнинг ахлоқий масъулиятимиздир», — деди Лианн Куппенс.\nЖССТ ваколатхонаси раҳбари, шунингдек, Европанинг бир қатор мамлакатларида AstraZeneca билан эмланганларда тромбоз ҳолатлари кузатилгандан сўнг, мазкур вакцинани қўллашни тўхтатиб қўйгани ҳақидаги хабарларга изоҳ берди\n«Бугунги кунга қадар дунё бўйлаб 300 млн дозада турли хил вакциналар қўлланилган ва бирон бир вакцинанинг дозаси ҳеч бир мамлакатда ўлим билан боғлиқ эмас. Худди шу нарса AstraZeneca вакцинасига ҳам тегишли», — деб айтди ЖССТ ваколатхонаси раҳбари.\n«AstraZeneca'нинг 17 млндан ортиқ дозалари турли мамлакатларда татбиқ этилган ва шу пайтгача ўлим ҳолатлари билан боғлиқлик йўқ. Ҳар қандай жиддий ножўя таъсирларни ЖССТ Вакциналар хавфсизлиги бўйича глобал маслаҳат қўмитаси орқали тўплайди ва жиддий назорат қилади. <...> Бугун ёки эртага биз ЖССТ томонидан бу борада баёнот кутмоқдамиз», — деди у.\nАҚШ элчиси Дэниел Розенблюм (ўнгда)\nCEPI, GAVI, ЮНИСЕФ ва ЖССТ ўртасидаги СОVАХ шериклиги 92 та паст ва ўрта даромадли мамлакатлар учун вакциналардан тенг даражада фойдаланиш имкониятини таъминлади. Уларга камида 1,3 млрд дозада вакциналар тақдим этилади. СОVАХ дастури АҚШ, Германия, Буюк Британия, Саудия Арабистони, Канада, Европа Комиссияси, Япония ва бошқа донорлари томонидан қўллаб-қувватланади.\nВакциналарни сақлаш совутгичи.\nҲиндистоннинг Ўзбекистондаги элчихонаси маълумотларига кўра, «Vaccine Maitri» («Дўстлик вакцинаси») ташаббуси билан Ҳиндистон 70 дан ортиқ мамлакатларга 58 млн дозада COVID-19 вакциналарини етказиб берди, улардан қарийб 8 млн дозаси хайрия қилинди, 16,5 млн доза COVAX ташаббуси орқали ва 34 млн доза тижорий асосда етказиб берилди.


Тил — Оллоҳнинг улуғ неъмати, ажибу латиф санъатидир. Гарчи у жисман кичик бўлса ҳам итоати туфайли топадиган савоби ёки итоатсизлиги туфайли содир этадиган гуноҳи жуда катта. Чунки, куфр ҳам, иймон ҳам фақат тил гувоҳлигида аён бўлади. Куфр ва иймон эса тоат ва исённинг бошланиш ҳудудларидир. Кимки тилнинг жиловини бўш қўйиб юборса, шайтон уни йўлдан оздиради, жар ёқасига ҳайдаб, ҳалокатга судрайди. Фақат иймон билан жиловланган тилгина бу офатдан нажот топади.\nҲакимларнинг биридан: «Сени бунчалик ҳикматга нима етказди?» деб сўралганда, «Билган нарсамни сўрамайман, кераксиз нарсани гапирмайман», деб жавоб берган экан. Сафвон ибн Салимдан ривоят қилинади: «Пайгамбар алайҳиссалом шундай дедилар: «Ибодатнинг энг осон ва бадан учун энг енгилини айтайми? Бу жим юриш ва гўзал хулқ!» (муттафақун алайҳ).\n«Бир аъробий Пайгамбар алайҳиссалом ҳузурларига келиб деди:\nМени жаннатга киритадиган амални айтинг.\nОчларни тўйдир, ташналарни қондир, яхшиликка буюриб, ёмонликдан қайтар. Агар буларга қодир бўлмасанг, фақат хайрни гапир, йўқса, тилингни тий, дедилар Расули акрам» (Ибн Абу Дунё ривояти).\nАвзоъий айтади: «Жим юрган киши ўзида иккита фазилатни жамлайди: динда саломатлик ва дўстни тушиниш».\nибн Қайс эса жим эди. Шунда Муовия: — Эй Абу Баҳр! Нега гапирмаяпсан? деди унга.\nГапим ёлғон бўлса Оллоҳдан, рост бўлса сендан қўрқаяпман, деди Ахнаф».\nАллоҳ таоло барчаларимизни кумуш(сўз)дан унумли фойдаланиб, Олтин (сукут) ни лозим тутишлигимизни ва ёлғон, ғийбат каби тил офатларидан тийилишлигимизни, кам\nсўзлайдиган, кўп тафаккур қиладиган, сўзининг маъносига эътибор бериб, одамларга озор етказмайдиган солиҳ инсонлардан бўлишимизни насиб айласин, омин!\nУрганч шаҳар Имом Фахриддин ар Розий ўрта махсус ислом билим юрти мударрислари\nPrevious Post:ТАҲДИД НИМАЛИГИНИ БИЛАСИЗМИ


Давлат божхона қўмитаси раиси Муроджон Азимов 12 февраль куни Тошкент шаҳар божхона бошқармасида навбатдан ташқари йиғилиш ўтказди.\nҚўмита ахборот хизмати вакили Ҳусан Тангриевнинг маълум қилишича, танқидий руҳда ўтган йиғилишда ташкилий масалалар кўрилган.\nХусусан, Тошкент шаҳар божхона бошқармаси бошлиғининг биринчи ўринбосари, 2 нафар ўринбосарлари, бошқарманинг 4 нафар бўлим бошлиқлари, 2 нафар божхона пости бошлиқлари, «Арк-булоқ» божхона пости бошлиғи ўринбосари эгаллаб турган лавозимидан озод қилинган.\n«Шунингдек, Тошкент шаҳар божхона бошқармаси бошлиғининг янгиланган таркибдаги ўринбосарлари жамоага таништирилди.\nБошқарма бўлимларига ҳам бошлиқлар тайинланди», – дейилади хабарда.\nТаъкидланишича, божхона соҳасида «тамагирликка муккасидан кетган ходимлар учраб тургани» ҳеч кимга сир эмас.\n«Хўш, улар нима учун бундай қилмишларга қўл уради? Чунки қонун устуворлигини ҳис қилмайди, ўзига ҳаддан ташқари бино қўяди. Бундайларга қарши кураш тизимда узлуксиз давом эттирилади», – дея изоҳ берди Ҳусан Тангриев.\nЭслатиб ўтамиз, президент Шавкат Мирзиёев 31 январь куни бўлиб ўтган йиғилишда божхона постларидан бирининг раҳбари ҳибсга олингани ва унинг уйидан 400 минг доллар топилгани ҳақида гапирган эди.\n«Кеча битта пост раҳбари қамалди. Уйида 400 минг доллар. Бир кичкина пост раҳбари. Бу ҳали бир кунлик. Биз дунё ҳамжамияти бизни тан олиши учун ҳаракат қиляпмиз. Шундай пайтда бу каби ишлар давом этса, нима бўлади?\nМана шу тизимга рози бўлмаган кишини халқ олдида раҳбар бўлишга ҳаққи йўқ, тўнини ташласин», – деганди президент.


Буни айни кунларда республикамиз бўйлаб ўтказилаётган ана шундай учрашувлар мисолида ҳам яққол кўриш мумкин.\nБухоро вилоятининг Ғиждувон туманидаги Зарангари қишлоғида собиқ ширкат хўжалигига тегишли эски бино бор. Ўтган асрда хом ғиштдан тикланган ва узоқ йиллар хўжалик маданият клуби вазифасини ўтаган бу кўримсиз иншоот ўрнида эл корига асқатадиган замонавий бино қад ростласа, қишлоқ аҳли ҳам мамнун бўларди. Зарангарилик тадбиркор Фарҳод Каримов халқ вакиллари билан мулоқотда худди шу таклифни ўртага ташлади.\n— Тадбиркор авария ҳолатидаги иншоот ўрнида юз ўринга мўлжалланган хусусий мактабгача таълим муассасаси қуриб, аҳолига қулайлик яратишдек эзгу мақсади борлигини баён қилди, — дейди Олий Мажлис Қонунчилик палатаси депутати Назир Сабиров. — Биз шу масалада унга амалий ёрдам бериш чораларини кўраяпмиз. Бундан ташқари, тумандаги ижтимоий соҳа объектлари ҳолати, улардаги шарт-шароит билан танишиб, мавжуд муаммолар имкон қадар жойида ҳал этилишига ҳаракат қилинмоқда. Хусусан, 26-умумтаълим мактабида синфхоналар иситилмаётганига гувоҳ бўлдик. Туман газлаштириш идораси мутасаддилари кўмагида 70 метр масофага қўшимча қувурлар тортилиб, мактабда иссиқлик таъминоти йўлга қўйилди.\nДепутатлар аралашуви билан мазкур масала тезкор ечимини топди. Дарвоқе, 1 минг 200 нафар ўғил-қиз таҳсил олаётган ушбу мактаб биноси авария ҳолатида. Таълим муассасаси учун янги бино қуриш юзасидан депутатлар тегишли ташкилотларга мурожаат қилишди.\n— Аҳоли билан мулоқотлар чоғида ҳудудда ишлаб чиқариш корхоналарининг камлиги, бандлик, ички йўлларнинг яроқсиз аҳволдалиги, электр энергияси таъминотидаги узилишлар, жамоат транспорти қатнови юзасидан кўплаб мурожаатлар тушмоқда, — дейди Н. Сабиров. — Биз бу масалаларни атрофлича ўрганиб, уларни ҳудудни ижтимоий-иқтисодий ривожлантириш бўйича “йўл харитаси”га киритаяпмиз.\nҚорақалпоғистон Республикасининг Қонликўл тумани аҳолиси билан очиқ мулоқотда бўлган парламент вакиллари ҳудудда ҳали-ҳануз ечимини кутаётган масалалар, фойдаланилмаётган имкониятлар мавжудлигига ишонч ҳосил қилдилар.\nАйниқса, туманда ишсизлик даражасини камайтириш, оилаларнинг турмуш фаровонлигини ошириш, ёшларнинг, хотин-қизларнинг муқим даромад манбаига эга бўлиши учун кўмаклашиш заруратига алоҳида эътибор қаратилди. Бинобарин, аҳоли томонидан билдирилган таклиф ва мурожаатларда ҳам, асосан, ушбу масалага урғу берилди.\nДепутатларнинг аҳоли билан учрашувлари кўплаб хайрли ишларга уланиб кетди. Туманда уюшқоқлик билан ўтказилган меҳнат ярмаркаси бунга мисолдир. Аҳамиятлиси, шу куни ярмарка туфайли 300 дан зиёд кишилар доимий иш билан таъминланди.\nНавоий вилоятининг Учқудуқ шаҳрида парламент аъзолари турли вазирлик ва идоралар масъул вакиллари билан биргаликда ўнлаб овулларга ташриф буюрди. Тўрт юздан ортиқ хонадонларга кириб, одамларнинг қувонч ва ташвишлари билан яқиндан танишди.\nИжтимоий соҳа объектларидан туман марказий шифохонаси ҳамда 1-мактабгача таълим муассасасининг Бузаубой овулидаги 5-филиалида иситиш тизимидаги камчиликлар мутасадди идораларни жалб этган ҳолда бартараф қилинди.\n— Туманда Бандлик дастури ижросини ўрганиб, бу масала ўта долзарблигича қолаётганини кўрдик, — дейди Олий Мажлис Қонунчилик палатаси депутати Зафар Султонов. — Биринчи галда ёшларни иш билан таъминлаш, аҳолининг тадбиркорлик ташаббусларини қўллаб-қувватлашда қатор муаммоларга дуч келдик. Ваҳолонки, Учқудуқ хом ашё ресурсларига бой ҳудуд саналади. Шу маънода, туманнинг туз конларидаги тадбиркорлар билан учрашиб, маҳсулотга дастлабки ишлов бериш, уни йодлаш ва қадоқлаш ишларини кузатдик. Айни йўналишда ишлаб чиқаришни ривожлантириш бўйича алоҳида дастур тайёрлаш мақсадга мувофиқ, деб топилди.\nУчқудуқда 18 та умумий ўрта таълим мактаби ҳамда иккита давлат, бешта корхона балансидаги мактабгача таълим муассасаси ҳамда уларнинг ўнта филиали фаолият кўрсатади. Ушбу таълим-тарбия масканларининг аксариятида ўтган йили зарур таъмирлаш ишлари бажарилди. Қулқудуқ овулидаги 1-мактаб шулардан бири бўлиб, унинг моддий-техника базаси тўлиқ янгиланди.\n— Лекин ўқув масканимизда қозоқ тилидаги бадиий адабиётлар етишмайди, — дейди мактаб директори Айтуар Давлетов. — Шунингдек, аниқ фанлар бўйича ҳам болаларнинг фикр доирасини кенгайтирадиган, математика, физика фанларидан мустақил тайёрланиш имконини берадиган адабиётлар деярли йўқ. Депутатлар мактабимизга келганида, бу борада амалий ёрдам сўрадик.\nТуман марказидан 150, вилоят марказидан 480 километр олисда жойлашган Узунқудуқ овулида ўтган йили Бухоро шаҳридан келган шифокор ҳамда икки нафар ёш ўқитувчи ўз фаолиятини бошлади. Бу мутахассислар ҳамда овул профилактика инспекторига Президентимизнинг “Навоий вилоятининг олис чўл туманлари аҳолиси турмуш даражасини янада оширишга доир қўшимча чора-тадбирлар тўғрисида”ги қарори асосида уй-жой ва бошқа имтиёзлар берилди.\nДепутатлар туман аҳолисига кўрсатилаётган тиббий хизмат сифати билан ҳам қизиқдилар. Бу ерда пойтахтдаги етакчи клиникалар тажрибали шифокорларининг мунтазам қабуллари ташкил қилинаётгани эътироф этилди. Шунингдек, мулоқотлар асносида ўртага ташланган транспорт қатнови, кўмир ёқилғиси, чорва учун омихта ем таъминоти каби масалаларда ҳал қилиниши лозим бўлган долзарб вазифалар ҳам борлиги аниқланди.\nПарламент аъзоларининг ҳудудларда аҳоли билан учрашувлари давом этмоқда.\nМазкур рукндаги бошқа мақолалар: « МДҲга аъзо олти мамлакат махсус хизматлари аксилтеррор ўқув машғулотларини ўтказади\tЎзбекистон Президенти шу йилнинг майида Озарбайжонга бориши мумкин »


1 апрелдан қўлга олиш жараёнини видеотасвирга олиш мажбурий бўлади – Газета.uz\n2020 йил 1 апрелидан фуқароларни қўлга олиш бўйича ҳаракатлар процессуал ҳуқуқларини тушунтирган ҳолда мажбурий видеотасвирга олиш ҳамда уларнинг қариндошларни бу ҳақда хабардор қилиш жорий этилади. Президент бу ҳақдаги қарорни имзолади.\n13 декабр 2019, 17:21 Жамият\n2020 йил 1 апрелдан бошлаб Ўзбекистонда фуқароларни қўлга олиш бўйича ҳаракатларни уларнинг процессуал ҳуқуқлари тушунтирилган ҳолда мажбурий видеотасвирга олиш жорий этилади. Бу президентнинг 13 декабрдаги Конституция ва қонун устуворлигини таъминлаш, жамиятда жамоатчилик назорати ва ҳуқуқий маданиятни оширишга қаратилган қароридан ўрин олди.\nҲозирда қонунчиликка тинтув, ҳодиса жойида кўрсатма олиш ва тергов эксперименти каби процессуал жараёнларни видеоёзувга қайд этиш тўғрисидаги талаблар мустаҳкамланган.\nҚарор билан ҳуқуқни муҳофаза қилиш органлари ходимлари шахсни қўлга олгандан кейин зудлик билан қўлга олинганнинг оила аъзолари, улар бўлмаган тақдирда эса қариндошлари ёки яқин кишиларини хабардор қилиши лозим.\nҲужжатга кўра, 2020 йил 1 июлдан бошлаб қўлга олинганлар ҳамда уларнинг ҳуқуқларини чекловчи процессуал чоралар билан боғлиқ бошқа ҳаракатларни ҳисобга олиш электрон тизими жорий этилади.\nЭслатиб ўтамиз, президент Шавкат Мирзиёев 7 декабрь куни Констиция қабул қилинганининг 27 йиллигига бағишланган маросимда ушбу ташаббусни илгари сурган эди. Давлат раҳбари ўшанда ҳуқуқни муҳофаза қилиш органлари фақат халқ манфаатларига хизмат қилиши лозимлигини таъкидлаган эди.


Венесуэлада намойишлар: Ҳуго Чавес уйи ёқиб юборилди, яна икки киши ҳалок бўлди\nВенесуэланинг собиқ президенти, марҳум Ҳуго Чавеснинг Баринас штатидаги Сабанета шаҳрида жойлашган уйи 22 май куни намойишлар вақтида ёқиб юборилди, деб хабар бермоқда Nacional портали.\nНашр маълумотига кўра, бу Баринасда миллий гвардия томондан узилган ўқ тегиши оқибатида ҳалок бўлган ёш йигитнинг ўлимига жавоб бўлган. Бошқа маълумотларга кўра, уй ёқиб юборилмаган, балки тўлиқ таланган. Ҳозирча бу ахборот тасдиқланмаган ёки рад этилмаган, бироқ ижтимоий тармоқларда мавзу бўйича ўнлаб фотосуратлар пайдо бўлди.\nШунингдек, маълум қилинишича, намойишчилар гўёки миллий гвардиянинг Баринасдаги қўмондонлиги биносини эгаллаб олишган ва етакчи Ягона социалистик партия офиси ҳамда мамлакатнинг миллий сайлов кенгаши ваколатхонасини ёқиб юборишган.\nБундан ташқари, хабарларга кўра, Венесуэланинг Баринас штатида юз берган намойишларда бир кун ичида ҳалок бўлганлар сони икки кишига ортди. Бу ҳақда Миллий ассамблея депутати Мигель Писарро хабар берган.\n"Бугун (душанба куни) Йорман Бервесия ва Жон Альберто Кинтеро Баринасдаги намойишлар вақтида рўй берган қатағонлар чоғида ҳалок бўлди", - дея ёзди Писарро ўз Twitter’ида.\nЭслатиб ўтамиз, Венесуэлада жорий йилнинг 4 апрелидан бошлаб мамлакат ҳукумати ва унинг етакчисига қарши оммавий кўча намойишлари бўлиб ўтмоқда. Сўнгги маълумотларга кўра, 50 киши ҳалок бўлган. Намойишлар Олий суднинг мамлакат парламенти ҳокимиятини чеклаш ҳақидаги қароридан сўнг бошланди.